ESRB, Keganasan dan Perang Konsol: Apa Kaitannya?

Pernah membeli permainan video? Saya pasti bagi penggemar permainan video di luar sana, anda selalunya akan membelek puas-puas kulit muka permainan video sebelum anda membuat keputusan untuk membelinya. Dan saya juga yakin yang anda selalunya akan mengambil sikap sambil lewa dalam memerhatikan klasifikasi permainan video tersebut sama ada sesuai untuk anda ataupun tidak. Penarafan kandungan ataupun klasifikasi ini selalu diletakkan pada kulit muka naskhah permainan video bagi membantu ibu bapa dan juga pembeli sebelum melakukan pembelian.

Dalam industri ini, terdapat banyak klasifikasi penarafan kandungan yang digunakan oleh pelbagai negara bagi mengawal selia dan menentukan kesesuaian kandungan permainan video untuk kegunaan pengguna. Kita ada CERO (Computer Entertainment Rating Organization) untuk Jepun, PEGI (Pan European Game Information) untuk negara-negara di Eropah dan yang terawal sekali ESRB (Entertainment Software Rating Board) untuk Amerika Syarikat, Kanada dan juga Mexico. Kesemua agensi yang disebut ini menjalankan fungsi yang sama, memastikan kandungan permainan video itu dimainkan mengikut kesesuaian umur.

Pada kita, perkara ini nampak sangatlah remeh dan jarang sekali kita ambil peduli. Mana tidaknya, permainan video seperti Counter Strike yang diberi klasifikasi M (untuk 17 tahun ke atas) pun dimainkan dengan galaknya oleh pelajar sekolah seluruh Malaysia suatu ketika dahulu. Tetapi walaupun remeh pada kita, klasifikasi ini datang dengan sejarah dan impaknya yang tersendiri. Ianya terhasil dari perdebatan yang lama membelenggui industri permainan video dan juga perang konsol yang berlaku di antara Sega dan juga Nintendo.

Fatality! Dari Sega atas Nintendo

Pada masa kini, kita sedang menjadi saksi kepada satu perang konsol yang sudah berlarutan lamanya dari penghujung 1990-an lagi di antara Sony, Microsoft dan juga Nintendo. Ianya perang yang hebat, meliputi beberapa generasi konsol, namun masih boleh dikira “jinak” dan “lemah lembut” jika hendak dibandingkan dengan perang konsol yang berlaku di antara Sega dan juga Nintendo. Perang konsol yang berlaku di antara Sega dan juga Nintendo merupakan satu perang yang agresif serta ganas dengan pertempuran yang berlaku di kalangan gamers, media dan juga lebih dahsyat lagi turut tercetus di Dewan Kongres Amerika Syarikat.

Segalanya bermula apabila Sega melancarkan Mega Drive (dipanggil Sega Genesis di Amerika Syarikat) pada tahun 1989. Nintendo yang pada ketika itu mendominasi pasaran Amerika Syarikat dengan lebih dari 90% monopoli dalam pasaran memaksa Sega untuk berusaha keras bagi memecahkan empayar Nintendo. Mega Drive dilancarkan dengan keupayaan pemprosesan 16-bit, 2 kali lebih pantas (secara teorinya) dari Nintendo Entertainment System (NES). Ini menjadikan Mega Drive, satu konsol yang lebih menarik buat pembangun dan penerbit permainan video. Sega juga menawarkan perjanjian yang lebih lumayan kepada pembangun dan penerbit permainan video untuk menghasilkan permainan video mereka di platform Mega Drive.

Nintendo pula pada ketika itu masih lagi mengamalkan dasar tertutup dalam memastikan permainan video yang dilancarkan untuk NES menepati kriteria dan kualiti yang mereka tetapkan. Nintendo yang mengamalkan polisi “mesra keluarga” menapis dan menolak permainan-permainan video yang mempunyai unsur ganas, lucah dan juga tidak sesuai untuk tontonan keluarga. Ini merupakan satu polisi yang masih diamalkan oleh Nintendo sehingga sekarang dan menyebabkan ramai pembangun dan penerbit permainan video meninggalkan Nintendo dan beralih kepada Sega.

Sega pula memberi kebebasan kepada pembangun dan penerbit permainan video, dan secara dasarnya membolehkan kandungan-kandungan yang lebih sesuai untuk golongan dewasa dimasukkan dalam permainan video yang mereka terbitkan. Antaranya yang popular adalah permainan video Mortal Kombat. Mortal Kombat merupakan sebuah arcade fighting game seperti Street Fighter, yang terkenal dengan mekanisme fatality dalam kalangan komuniti gamers. Fatality membolehkan pemain melancarkan serangan pembunuh dalam bentuk yang paling ganas sekali (seperti mencabut tulang belakang, memenggal kepala, memotong kaki dan tangan) terhadap karakter lawan. Secara tidak lansung, Mortal Kombat membentuk imej ganas yang akhirnya sering dikaitkan dengan siri itu sehinggalah sekarang.

Mortal Kombat mendapat sambutan yang sangat menggalakkan dan membuka pasaran permainan video untuk golongan remaja dan juga dewasa. Ianya juga mewujudkan satu lubuk emas untuk diterokai dan dijarah oleh pembangun dan penerbit permainan video tanpa mengambil kira kesan dan pengaruh kandungan yang mereka hasilkan. Sega juga nampaknya mengeksploitasi kelebihan ini apabila lebih dari separuh koleksi permainan video mereka mempunyai kandungan yang tidak sesuai dan tidak “mesra keluarga”. Dan langkah ini membolehkan Sega buat pertama kalinya memecah dominasi Nintedo dalam pasaran.

Kewujudan permainan-permainan video yang “matang” ini menarik minat ramai pemain dan gamers yang kebanyakannya sudah mula menginjak dewasa. Ini sekaligus membolehkan Sega mendahului Nintendo dengan koleksi permainan video yang hebat dan pelbagai. Nintendo pula masih lagi berdegil dengan polisi “mesra keluarga” mereka. Ini dibuktikan sendiri apabila Nintendo mengarahkan agar pembangun Mortal Kombat menapis kandungan yang ganas dalam permainan video mereka sebelum dilancarkan untuk NES. Nintendo nampak bengang dengan langkah yang diambil Sega dalam mempergunakan kandungan ganas bagi meraih lebih ramai pembeli dan akhirnya memecah dominasi Nintendo.

Adakah Permainan Video Boleh Menyebabkan Kita Menjadi Ganas?

Adakah permainan video boleh menyebabkan kita menjadi ganas? Ini adalah satu persoalan yang didebatkan dengan hangatnya di perbicaraan kongres pada musim sejuk tahun 1993. Pada tahun itu, populariti dan keganasan kandungan Mortal Kombat menimbulkan kegusaran dalam kalangan ibu bapa yang risau akan kesan negatif yang dibawa oleh permainan video seumpama itu terhadap kanak-kanak.

Dan salah seorang dari ibu bapa tersebut merupakan pekerja untuk Senator Joseph Lieberman, seorang Senator Democrat yang mewakili Connecticut. Isu ini sampai ke meja Senator Lieberman dan beliau mengambil tindakan dengan memanggil pemain besar industri bagi membincangkan dengan lebih jelas berkenaan keganasan yang dipaparkan dalam permainan video.

Perbicaraan kongres yang diadakan bermula dari 9 Disember 1993 itu menyaksikan kehadiran perwakilan Persatuan Ibu Bapa dan Guru, Gabungan Kebangsaan Menentang Keganasan Televisyen, pelbagai pakar perubatan/psikologi dan juga wakil dari industri permainan video sendiri (wakil dari Sega dan juga Nintendo). Permainan video seperti Mortal Kombat dan juga Night Trap (yang memaparkan imej seksual) ditelanjangkan dalam Dewan Kongres bagi menunjukkan kesan dan elemen negatif yang dibawa oleh permainan video.

Perwakilan-perwakilan dari Persatuan Ibu Bapa dan Guru dan juga gabungan penentang keganasan dalam kandungan media menyampaikan testinomi dan hujah mereka tentang impak dan kesan buruk elemen negatif tersebut terhadap kanak-kanak. Pakar psikologi dan perubatan juga dipanggil dalam membentangkan hasil kajian mereka dari segi sains tentang kesan buruk permainan video terhadap psikologi kanak-kanak.

Tetapi serangan dari mereka yang di luar industri ini tidaklah memberi impak dan kesan yang besar pun terhadap industri permainan video. Ia hanyalah pandangan pihak ketiga yang kebanyakan gamers tahu mempunyai persepsi yang negatif terhadap industri permainan video itu sendiri. Ramai menjangkakan yang Sega dan juga Nintendo akan bersatu dan mempertahankan industri. Tapi jangkaan mereka jauh meleset.

Sega dan Nintendo nampaknya lebih gemar untuk terus bertempur dalam perang konsol mereka sehingga terbawa-bawa ke Dewan Kongres. Wakil Nintendo menyerang Sega dihadapan kongres dengan memaparkan dan menyenaraikan permainan-permainan video dengan elemen ganas yang ada dalam koleksi permainan video Sega. Disamping itu wakil Nintendo juga memberi hujah bahawa Nintendo mempunyai kawalan kandungan yang ketat bagi memastikan yang permainan video mereka “mesra keluarga” dan secara jelasnya tidak diamalkan oleh Sega.

Sega yang terkejut dengan serangan yang dilancarkan Nintendo itu membalas kembali. Sega berhujah yang mereka mempunyai penarafan kandungan dan klasifikasi mereka sendiri mengikut kesesuaian umur. Ini bagi memastikan yang pengguna akan membuat pilihan yang bijak dan bermain mengikut kesesuaian kandungan dengan umur pembeli. Sega juga menyerang dan memburukkan Nintendo di hadapan kongres dengan memaparkan pistol aksesori yang didatangkan sekali dengan konsol NES. Perkara ini mengejutkan Kongres dan mula membentuk persepsi bahawa industri permainan video berada dalam keadaan kacau-bilau.

Akhirnya, Kongres memberi kata dua. Industri permainan video perlu berkumpul bersama dan mengawal selia sendiri kandungan permainan video yang mereka hasilkan. Jika tidak, pihak Kongres dan juga kerajaan akan bertindak dengan mengawal selia dan menapis kandungan permainan video mengikut kesesuaian umur. Kata dua dari Kongres itu memaksa pemain-pemain besar industri termasuklah EA, Acclaim, Sega dan juga Nintendo berganding bahu dan membentuk Interactive Digital Software Association (IDSA).

Perwakilan IDSA membentangkan cadangan mereka kepada kongres pada 29 Julai 1994. Penyelesaian kepada masalah dan permintaan dari Kongres membawa kepada penubuhan ESRB (Entertainment Software Rating Board). ESRB akan memeriksa kandungan permainan video dan meletakkan klasifikasi dan penarafan yang mudah difahami bagi membantu pembeli membuat keputusan bijak.

IDSA juga berjaya mendapatkan persetujuan dari pengedar-pengedar terbesar permainan video seperti Walmart dan juga Toys R’ Us agar hanya menjual permainan video yang sudah diperakui oleh ESRB. Langkah pantas yang diambil oleh IDSA itu memberi keyakinan yang tinggi kepada Kongres untuk membiarkan ESRB dan industri permainan video mengawal selia sendiri industri mereka tanpa campur tangan kerajaan.
Rumusan

Peristiwa di atas sudahpun berlalu lebih daripada 20 tahun dan IDSA pun kini sudah dikenali sebagai ESA (Entertainment Software Association). Namun, persoalan yang membelenggui industri permainan video ini masih lagi belum terjawab. Adakah permainan video boleh menjadikan kita ganas? Terus terang saya katakan, setakat ini masih belum ada lagi kajian dan bukti kukuh yang dapat mengaitkan perlakuan ganas dengan aktiviti bermain permainan video.

Tetapi kita tidak boleh nafikan yang setiap perkara ada hadnya. Sesetengah permainan video mungkin tidak sesuai untuk dimainkan oleh kanak-kanak dan klasifikasi dan penarafan yang diberikan itu boleh membantu kita dalam menentukan kandungan permainan video yang sesuai dimainkan.

Oh, apa pula jadi pada Sega dan Nintendo? Seperti semua sedia maklum, Sega kini terkubur dalam perang konsol ekoran kemunculan pesaing baru, Sony. Perang yang ganas sehingga terbawa-bawa ke medan politik itu akhirnya tamat begitu sahaja tanpa pengakhiran yang memuaskan.

Rujukan

Carter,Alex (Disember,2014), “Sega vs Nintendo: revisiting the deadliest console war” Den Of Geek

Kelion,Leo (Mei, 2014), “Sega v Nintendo: Sonic, Mario and the 1990’s console war” BBC

Hsu,Tiffany (Mac, 2018), “When Mortal Kombat Came Under Congressional Scrutiny” The New York Times

Orland, Kyle (Mac, 2018), “Yelling at “scumbags”—inside the White House’s last gaming violence summit” Ars Technica

Kohler,Chris (Julai, 2009), “ULY 29, 1994: VIDEOGAME MAKERS PROPOSE RATINGS BOARD TO CONGRESS” Wired

Pitts,Kristin (September, 2016), “The Creation of the ESRB – Gaming Historian” YouTube


Ikon Permotoran Yang Mencipta Kenderaan Pertama Sejarah

Banyak benda sudah terbalik zaman sekarang. Ambil kira 100 tahun lalu, orang miskin menunggang kuda manakala orang kaya menaiki kereta. Tetapi sekarang, hanya orang kaya mampu memiliki kuda – sementara orang miskin pula mengharungi sesak setiap hari mengeluh bawah bumbung kereta. Inilah contoh arus revolusi yang mengubah habis gaya hidup semasa. Dan arus revolusi ini masih berterusan, mengubah bahan bakar kereta pula yang semua jemu dengar pasal kenderaan elektrik.

Jemu sebab asyik ulang di dada akhbar. Tetapi ramai tidak sedar peralihan bahan bakar (minyak ke elektrik) sangat menarik untuk diperhalusi. Kerana suatu masa dahulu, teknologi bahan bakar beralih daripada “wap ke minyak”. Maka kalau berbicara pasal asal-usul kereta, ramai akan petik nama Karl Benz, Gottlieb Daimler dan Wilhelm Maybach – umumnya tiga nama diabadikan dalam syarikat Mercedes Benz.

Ikut gambar di atas, Benz (bawah kiri) mencipta Benz Patent Motorwagen. Pada tahun 1890, Daimler (atas kiri) dan Maybach (atas kanan) berganding bahu mengasaskan sebuah perusahaan iaitu Daimler-Motoren-Gessellschaft (DMG). Pihak DMG menghasilkan kenderaan yang dinamakan sempena Mercedes Jellinek (kanan bawah), anak perempuan kesayangan Emil Jellinek (bawah tengah). Pada tahun 1926, Benz Motorwagen dan DMG bergabung menjadi syarikat Mercedes Benz.

Tidak lupa juga Henry Ford yang memarhaenkan pemilikan kereta. Di sini semua nampak asal-usul kereta sudah kelihatan samar, serupa orang single yang tidak nampak jodoh. Atau ahli politik yang lupa diri dulu pernah miskin teruk.

Denai Teknologi Yang Membikin Kereta

Antara nama paling awal membentuk sebuah kenderaan adalah Ferdinand Verbiest, yang sedang mengembara di China pada tahun 1672 sambil berdakwah ajaran Jesuit. Beliau dibawa untuk berjumpa dengan Maharaja Kangxi, antara pemerintah China paling lama di takhta kuasa. Verbiest memberikan Kangxi hadiah kereta mainan, yang berfungsi dengan teknologi wap (Setright, 2004).

Pada dasarnya, teknologi wap sudah mula menjadi sebutan ketika itu sampai saintis Nicolas-Joseph Cugnot membuat rekacipta (design) yang pemain industri Perancis anggap tidak praktikal.

Pemain industri British pula berbeza pendapat. Dan pada tahun 1801, hasil fikiran Cugnot menjadi realiti apabila sebuah ‘pengangkut’ wap dapat bergerak di atas jalan raya.

Sesuatu yang bergerak perlu ada kawalan dan mekanisme untuk memberhenti. Jadi inovasi sepanjang abad ke-19 berusaha untuk melengkapkan brek tangan, gear berbilang laju (multispeed) dan stereng penghubung tayar. Banyak akta baharu diperlukan sebagai penjamin keselamatan. Walau bagaimanapun, bukan kereta yang datang dahulu. Rekabentuk ‘pengangkut’ dikembangkan menjadi bas untuk membawa ramai orang (Loadman & James, 2010), memandangkan zaman tersebut kereta individu terlalu mahal.

Namun minat untuk kereta individu sudah muncul. Pada tahun 1838 misalnya, Walter Hancock berjaya membina sebuah kereta tanpa bumbung yang mampu membawa dua orang… juga menggunakan teknologi wap enjin berdwi-silinder. Rekabentuk ini dikaji pereka-pereka Amerika Syarikat… yang pada tahun 1871, Dr. J.W. Carhart pula berjaya mencipta sebuah kereta mampu guna jalan raya kereta kuda (cobblestoned road) yang berselirat di bandar-bandar besar Amerika (Moore, 2018). Namun kenderaan ini masih belum memuaskan, kerana kerajaan negeri Wisconsin membuka tawaran dana AS$10,000 (nilai sekarang: AS$246,758) untuk sesiapa yang mampu mencipta ‘pengganti kuda’.

Tujuh pereka membawa nama bandar masing-masing, mencipta teknologi yang mampu memenuhi syarat: boleh bawa secara konsisten sejauh 320 kilometer dengan purata kelajuan 8 km/j. Pereka daripada Green Bay terbukti mencipta kereta paling laju. Tetapi keretanya rosak sebelum berjaya sampai ke garisan penamat… memberi laluan kepada pereka daripada Oshkosh manakala lima lagi tidak dapat bergerak langsung.

Dari sini semua boleh nampak – asal usul kereta sebenarnya sangat meluas, tidak terhad pada saintis-saintis Jerman sahaja. Kenderaan berenjin minyak sekalipun bermula dengan ujian Nicolaus Otto dan Eugen Langen, diperluas Siegfried Marcus daripada Austro-Hungary. Gottlieb Daimler dan Wilhem Maybach menempa nama dalam sejarah kerana akal mereka memang betul-betul 100 peratus kenderaan… bukannya “kereta kuda berenjin”. Itu pun model Daimler-Maybach lebih berbentuk motosikal, berbanding kereta moden hari ini.

RUJUKAN:

Loadman, J., & James, F. (2010). The Hancocks of Malborough: Rubber, Art and the Industrial Revolution – A Family of Inventive Genius. OUP Oxford. Halaman 73.

Moore, S. (2018). J.I. Case Co. Keeps Fast Company – Equipment. Farm Collector.

Setright, L. (2004). Drive On!: A Social History of the Motor Car. Granta Books.


Cinema Paradiso: Surat Cinta Buat Penggemar Sinema

“Life isn’t like in the movies.
Life… is much harder.”

Ketika saya bertemu dengan pengkritik filem serta bekas pengarang Mingguan Malaysia, Ku Seman Ku Hussain beberapa minggu lalu, beliau telah mengesyorkan agar saya menonton filem Cinema Paradiso (1988) arahan Giuseppe Tornatore. Menurut beliau, filem ini wajib ditonton oleh sesiapa yang meminati dunia perfileman.

Filem berbahasa Itali ini mengisahkan Salvatore “Toto” Di Vita, seorang pengarah filem terkenal telah menerima berita kematian seseorang yang bernama Alfredo. Toto yang sudah hampir 30 tahun tidak pulang ke kampung halamannya mengingati semula kenangan di zaman kanak-kanaknya di mana dia telah berkenalan dengan seorang lelaki separuh umur yang bekerja di sebuah panggung wayang yang bernama Cinema Paradiso di Giancaldo, Itali.

Melalui Alfredo, Toto mulai jatuh cinta dengan dunia sinema. Beliau sering menghabiskan masa dan wang dengan menonton pelbagai filem di Cinema Paradiso. Melalui Alfredo yang bekerja sebagai projectionist itu, Toto juga diajar bagaimana untuk mengendalikan sesebuah tayangan filem. Hubungan mereka sangat akrab seperti anak dan bapa. Bersama Alfredo, Toto mulai cenderung untuk mendalami ilmu pembikinan filem dan mereka telah melalui pelbagai kisah suka dan duka.

Secara peribadi, saya amat menyukai filem ini. Bagi saya, filem ini berjaya menggamit nostalgia penonton dengan visual-visual yang sangat bermakna. Melalui filem ini, kita dapat menyaksikan suasana di dalam panggung wayang yang gamat dengan pelbagai ragam manusia. Ada yang tidur sepanjang penayangan, ada yang terlalu beremosi malahan ada juga manusia yang melakukan perkara-perkara yang tidak sepatutnya dilakukan di dalam ruang gelap itu.

Latar masa yang dipaparkan di dalam filem ini adalah sekitar tahun 1940-an dan 1950-an ketika Eropah sedang dikuasai oleh pengaruh ideologi komunis. Walau bagaimanapun, terdapat beberapa babak yang memaparkan orang Itali menolak ideologi tersebut. Salah satu babak yang memaparkan filem ini anti-komunis adalah babak rakan-rakan sekelas Toto mengucapkan selamat tinggal kepada salah seorang rakan mereka yang akan berpindah ke Jerman. Toto dan rakan-rakannya mengucapkan selamat tinggal kecuali seorang budak yang enggan melakukannya kerana bapanya mengatakan keluarga rakannya yang mahu berpindah itu berfahaman komunis.

Cinema Paradiso juga menjadi tempat eskapisme masyarakat di pekan Giancaldo untuk melupakan seketika situasi politik ketika itu yang masih kucar kacir akibat Perang Dunia Kedua yang baru sahaja berakhir. Walaupun filem-filem yang ditayangkan di pawagam itu adalah filem-filem “second-run” namun Toto dan masyarakat di sekelilingnya tetap terhibur dengan satu-satunya sumber hiburan mereka di pekan kecil itu. Pawagam Cinema Paradiso bertahan hampir 40 tahun sebelum menamatkan operasinya pada awal tahun 1980-an.

Bercakap tentang pawagam, saya terkenang akan sebuah pawagam kecil dan usang di kampung saya di Kupang, Baling, Kedah. Mungkin dalam kalangan generasi muda di sana tidak mengetahui dan tidak mempunyai sebarang pengalaman ataupun memori indah di panggung wayang kecil ini, termasuklah saya. Ini kerana panggung ini telah menghentikan operasinya sekitar penghujung tahun 1980-an.

Menurut emak saya, panggung wayang ini dahulu menayangkan filem-filem lama, terutamanya filem-filem Hindustan. Harga tiketnya juga jauh lebih murah berbanding panggung wayang di bandar. Mungkin kerana ia hanya menayangkan filem-filem “second-run” dan apabila masuk ke dekad 80-an, panggung wayang ini sudah tidak relevan kerana filem-filem lama sudah boleh ditonton di kaca televisyen tanpa perlu membayar tiket.

Saya tidak pernah menonton di panggung ini. Bangunan ini pun sudah menjadi kedai perabot dengan nama Pusat Perabot & Elektrik Panggung yang sudah beroperasi di pekan kecil ini sudah hampir 30 tahun.

Apa yang sering bermain di memori saya hanyalah kenangan melihat kerusi kayu tempat duduk panggung itu yang diambil oleh seorang tukang gunting rambut yang bernama Pak Lah. Pak Lah menggunakan kerusi kayu panggung itu untuk para pelanggannya duduk sambil menunggu giliran untuk bergunting. Siapa sangka di pekan kecil ini pernah terdapat sebuah panggung wayang yang pernah menghiburkan masyarakat yang rata-ratanya berpendapatan rendah.

Berbalik kepada filem, kenangan indah Toto bersama Alfredo di Cinema Paradiso dipaparkan dengan sangat cantik dan saya amat tersentuh dengan jalan ceritanya. Kisah percintaan terhadap dunia sinema sangat kuat di dalam filem ini dan ia sangat menyentuh jiwa. Filem ini ibarat surat cinta buat penggemar sinema.

Cinema Paradiso mula ditayangkan di Itali pada 29 September 1988. Filem ini telah memenangi pelbagai anugerah di peringkat antarabangsa. Antaranya Best Foreign Language Film (Academy Awards 1989 & Golden Globe Awards 1989), Grand Prix du Jury (Cannes Film Festival 1989) dan Best Film (not in English language) (BAFTA Awards 1991). Selain itu, Cinema Paradiso turut tersenarai dalam 100 filem berbahasa asing terbaik sepanjang zaman oleh BBC.com.

Rating IMDb: 8.5/10
Rating peribadi: 10/10

Sumber:

1. Cinema Paradiso. IMDb. https://www.imdb.com/title/tt0095765/?ref_=ttrel_rel_tt
2. BBC. (2018). The 100 greatest foreign-language films. http://www.bbc.com/culture/story/20181029-the-100-greatest-foreign-language-films


Artifak Yang Mendedahkan Rahsia Kewujudan Tamadun Mesir Purba

Tidak mampu disangkal lagi fakta bahawa tamadun Mesir Purba merupakan antara peradaban yang amat berpengaruh pernah wujud dalam helaian lembaran sejarah dunia. Setiap sumbangan yang telah mereka sumbangkan dalam pelbagai aspek telah melayakkan mereka untuk duduk sama rendah berdiri sama tinggi dengan tamadun-tamadun agung lain di dunia.

Kira-kira 5000 tahun yang lalu, Mesir Purba bukanlah sebuah negara atau kerajaan yang bersatu. Pada ketika itu, mereka dibahagikan kepada dua buah kerajaan yang berasingan. Satu kerajaan terletak di bahagian utara yang dikenali sebagai Mesir Hilir. Manakala satu lagi kerajaan berada di bahagian selatan Mesir yang dikenali sebagai Mesir Hulu.

Kerajaan di bahagian selatan dikatakan lebih membangun dan maju berbanding kerajaan di utara. Seterusnya, Kedua-dua kerajaan ini diperintah oleh seorang raja dari kalangan mereka.

Zaman dua kerajaan ini berlaku kira-kira pada tahun 3100 Sebelum Masihi dan dikenali sebagai zaman pra-dinasti.

Pada tahun 1898 Selepas Masihi (sesetengah pendapat mengatakan tahun 1899), dunia pengkajian Mesir purba telah dikejutkan dengan sebuah penemuan berupa seketul artifak misteri. Artifak yang dikenali sebagai ‘Palet Narmer’ ini ditemukan oleh dua orang ahli kaji Mesir Purba berbangsa British iaitu James Quibell and Frederick Green.

Palet Narmer telah ditemui bersama koleksi artifak upacara lain di tapak runtuhan kuil di bahagian selatan Mesir iaitu di kota purba Hierakonpolis. Hierakonpolis yang juga dikenali dengan nama ‘bandar helang’ adalah sebuah kota purba yang terletak kira-kira 113 KM dari utara Aswan.

Palet Narmer dinobat sebagai dokumen politik pertama dalam sejarah peradaban manusia selain yang terawal memuatkan artifak ukiran tulisan hieroglif.

Palet yang mempunyai ketinggian setinggi 64 cm dengan kelebaran seluas 42 cm ini dikatakan diperbuat daripada bahan batu lodak. Fungsi palet ini dipercayai digunakan untuk tujuan kosmetik, namun ianya bukanlah untuk tujuan kosmetik secara harian, sebaliknya, digunakan untuk upacara di kuil.

Ahli kaji Mesir Purba telah berjaya memperoleh sejumlah maklumat penting tentang bagaimana berlakunya penyatuan Mesir dan siapakah karakter yang bertanggunggjawab disebalik peristiwa penyatuan ini.

Kisahnya begini, terdapat seorang raja dari Mesir Selatan datang menyerang dan menakluk Mesir Utara. Penaklukan baginda ke atas Mesir Utara Sekaligus telah berjaya menyatukan Mesir menjadi sebuah kerajaan. Lalu, ahli kaji Mesir purba bersepakat mengatakan bahawa baginda adalah firaun yang pertama bagi sejarah 3,000 tahun berdirinya tamadun Mesir Purba.

Rupa depan

Perkara pertama yang dapat lihat pada bahagian depan palet ini adalah figura yang diukir dengan gagahnya dalam posisi yang berdiri. Ukiran Figura lelaki ini telah dikenalpasti sebagai Raja Narmer.

Hal ini dapat dibuktikan dengan pelbagai petunjuk seperti cara pemakaian dan gaya ukirannya. Dari segi pemakaiannya, kelihatan figura lelaki ini sedang memakai sebuah mahkota sambil mengenakan janggut palsu, kedua-dua aksesori ini merupakan aksesori yang hanya dipakai oleh raja sahaja bagi melambangkan autoriti kekuasaan yang dipegang olehnya.

Mahkota yang disarung oleh Raja Narmer itu dikenali sebagai Mahkota Putih. Mahkota Putih adalah mahkota bagi pemerintah Kerajaan Mesir Hulu pada waktu itu. Jelaslah bahawa, figura lelaki ini iaitu Raja Narmer merupakan seorang raja yang datang daripada kerajaan Mesir Hulu.

Pada bahagian paling atas, kelihatan keberadaan sebuah Serekh1 berada di antara dua ekor kepala kerbau. Jika diperhatikan dengan lebih terperinci, kita akan mendapati bahawa terdapat simbol yang berupa seekor ikan keli dan sebatang pahat di dalam serekh tersebut.

Melalui kaedah Prinsip Rebus2 , ahli kaji Mesir purba telah berhasil memecahkan bunyi dan makna yang terkandung disebalik simbol ini. Ikan keli itu mewakili konsonan (n,r) manakala pahat pula mewakili konsonan (m,r). Maka dengan itulah terhasilnya nama ‘Narmer’, sekaligus membuktikan figura lelaki itu ialah Raja Narmer.

Figura Raja Narmer diukir dengan gaya libasan atau ‘smiting pose’. Hal ini demikian kerana, gaya libasan ini memberikan gambaran dan simbolik bahawa raja itu adalah seorang pahlawan yang gagah perkasa lantas berhasil memperkukuh imejnya dikalangan rakyat. Oleh sebab itu, ukiran gaya libasan ini terus menjadi format ukiran yang digunakan oleh firaun-firaun pada zaman yang seterusnya.

Kelihatan  Raja Narmer sedang mengcengkam rambut seorang figura lelaki yand sedang melutut di hadapannya. Figura lelaki tersebut merupakan musuh yang ditawan semasa ekspedisi penaklukan ke atas Mesir Hilir. Raja Narmer juga dilihat sedang menggenggam sebatang cokmar yang dikatakan sedia untuk dilibas bagi memecahkan kepala musuhnya itu.

Jika diperhatikan, terdapat ukiran tulisan hieroglif pada belakang kepala musuh itu. Walaupun ahli kaji Mesir purba tidak dapat memecahkan maksud asal disebalik hieroglif itu, akan tetapi, wujud sesetengah pendapat yang mengatakan bahawa ukiran hieroglif itu membawa maksud wilayah asal datangnya musuh itu.

Di belakang Raja Narmer, kita dapat memerhatikan seorang figura lelaki yang kecil sedang membawa sepasang sandal pada tangan kanannya serta jag air pada tangan kirinya. Ukiran hieroglif yang terdapat di belakang figura itu tertera dengan jelas perkataan yang jika diterjemahkan ke dalam Bahasa Melayu membawa maksud pelayan.

Kelihatan ukiran seekor burung helang sewah sedang berada di atas badan seorang figura. Figura itu  dipercayai merupakan musuh yang ditawan oleh Raja Narmer. Burung tersebut dipercayai mewakili entiti dewa Horus dan merupakan antara dewa-dewa yang wujud di dalam sistem kepercayaan Poleteisme3 masyarakat Mesir purba.

Di atas badan tawanan itu terdapat ukiran enam batang pokok bunga papyrus, enam batang pokok itu mewakili bilangan tentera Mesir Hilir yang berjaya ditawan oleh Raja Narmer. Satu batang pokok itu mewakili bilangan seribu orang tawanan, maka disiniahli kaji Mesir Purba membuat kesimpulan bahawa Raja Narmer telah berjaya menawan seramai 6,000 orang tentera musuh.

Di bawah kaki Raja Narmer iaitu pada tingkat ketiga, kita dapat dapat melihat terdapat dua figura lelaki berjanggut dan tidak berpakaian. Mereka kelihatan seolah-olah sedang cuba melarikan diri daripada Raja Narmer. Adapaun pendapat lain menafsirkan mereka seolah-olah telah mati tergeletak di atas tanah.

Terdapat ukiran hieroglif muncul di sebelah kiri kepala setiap lelaki tersebut, yang pertama adalah sebuah kota bertembok manakala yang kedua kelihatan seperti simpulan tali. Ukiran hieroglif ini kemungkinan besar bermaksud nama bandar yang ditakluki Raja Narmer.

Rupa Belakang

Pertama sekali, pada tingkat pertama kita dapat lihat bahawa ukirannya adalah serupa sebagaimana ukiran yang terdapat pada bahagian depan. Ukiran yang berupa dua ekor kepala kerbau dan sebuah serekh.

Seterusnya kelihatan figura lelaki yang diukir dengan saiz yang lebih besar berbanding dengan figura-figura yang lain. Tujuan figura lelaki ini diukir dengan saiz yang lebih besar adalah bagi menggambarkan sistem hierarki yang wujud dalam masyarakat Mesir Purba pada waktu itu.

Ringkasnya, sesiapa yang menduduki tempat tertinggi dalam struktur sosial masyarakat pada waktu itu, maka imejnya akan diukir dengan saiz yang lebih besar berbanding figura yang lain. Dalam hal ini, individu yang meduduki tempat tertinggi dalam masyarakat adalah Firaun. Maka dengan itu, figura lelaki itu tidak lain tidak bukan ialah Raja Narmer.

Figura Lelaki itu juga dilihat sedang menyarung mahkota yang dikenali sebagai ‘Mahkota Merah’. Berbeza dengan Mahkota Putih, Mahkota Merah adalah mahkota yang biasanya dikenakan oleh pemerintah Mesir Hilir.

Ukiran yang menonjolkan pemakaian Mahkota Merah oleh Raja Narmer itu seakan-akan jelas ingin menyampaikan mesej bahawa baginda telah berjaya menawan Mesir Hilir sekaligus menyatukan Mesir dibawah satu kerajaan yang bersatu. Hal ini diperkukuhkan lagi oleh Dr. Amy Calvert yang berpendapat bahawa:

“Mahkota Merah Mesir Hilir (Kerajaan Utara) dan Mahkota Putih Mesir Hulu (Kerajaan Selatan) merupakan mahkota terawal yang dipakai oleh raja dan berkait rapat dengan penyatuan negara yang seterusnya mengasaskan tamadun Mesir sepenuhnya. Gambaran terawal yang menunjukkan mereka (Mahkota Merah dan Mahkota Putih) dipakai oleh pemerintah yang sama adalah pada Palet Narmer, menandakan bahawa raja itu (Raja Narmer) telah memerintah kedua-dua kawasan di negara itu.”

Raja Narmer juga dilihat sedang mengenggam sebatang cokmar sambil mengenakan sehelai tunik yang diikat pada bahu kirinya bersama seutas ekor lembu yang terjurai pada bahagian kiri pinggangnya. Menurut Dr. Bob Brier, ekor lembu yang dipakai oleh Raja Narmer itu merupakan aksesori bagi melambangkan simbol kekuasaan dan autoriti yang ada pada dirinya sebagai seorang pemerintah.

Kedua-dua lelaki kecil kelihatan sedang berdiri di kiri dan kanan Raja Narmer. Kedudukan kedua-dua figura ini seolah-olah memberi gambaran bahawa mereka sedang berdiri atau berjalan mengiringi Raja Narmer. Mereka merupakan individu yang berpangkat tinggi di dalam kerajaan Raja Narmer. Figura yang berada di kiri Raja Narmer kelihatan sedang membawa sepasang sandal manakala figura di bahagian kanan kelihatan sedang mengenakan helaian kulit harimau bintang.

Ukiran hieroglif yang terdapat di hadapan individu kanan Raja Narmer itu dikatakan membawa maksud wazir. Oleh yang demikian, dapatlah kita mengetahui bahawa individu tersebut adalah seorang wazir atau perdana menteri bagi Kerajaan Narmer pada waktu itu. (Brier, 04:38)

Kelihatan empat lagi figura yang lebih kecil berbanding dua figura sebelum ini. Menurut Ian shaw, empat orang figura ini merupakan pembawa panji yang datang dari sebuah kumpulan yang dikenali sebagai ‘pengikut Horus’. Kumpulan ini dikatakan mempunyai kaitan rapat dengan kegiatan sambutan perayaan mahupun acara pengebumian pada waku itu.

Kelihatan empat panji itu membawa simbol yang merupakan dua helang, satu serigala, dan satu plasenta diraja. Dr.Bob Brier berpendapat bahawa, keempat-empat panji ini mewakili sesebuah kawasan atau divisi bagi tentera Raja narmer.

Kesimpulannya, ukiran pada tingkat kedua pada bahagian belakang ini memberi kita gambaran bahawa Raja Narmer bersama dua pegawainya berserta empat pembawa panjinya sedang dalam upacara perarakan bagi merayakan kejayaan mereka dalam penaklukan Mesir Hilir.

Pendapat lain pula mengatakan mereka sedang dalam satu upacara pembunuhan beramai-ramai dan dikatakan sedang memerhatikan mayat sepuluh orang musuh yang telah dipenggal kepala mereka. Kelihatan terdapat kepala di antara kaki sepuluh figura mayat sambil tangan mereka diikat dibelakang.

Pada tingkat ketiga palet ini, kelihatan dua ekor makhluk aneh yang mempunyai fizikal harimau bintang dan leher yang agak panjang seperti ular. Dua ekor makhluk dikenali sebagai ‘Serpopards’ yang merupakan gabungan perkataan ‘serpent’ iaitu ular dan ‘leopard’ yang membawa maksud harimau bintang. Menariknya, ahli kaji Mesir purba tidak dapat memastikan apakah tujuan asal diukirnya makhluk ini pada Palet Narmer.

Andaian terbaik yang dibuat berkenaan ukiran makhluk mitos ini adalah kedua-dua makhluk ini secara simboliknya mewakili Mesir Hulu dan Mesir Hilir. Hal ini diperkukuhkan lagi dengan posisi mereka yang saling membelitkan leher sesama sendiri seolah-olah memberi satu simbolik yang jelas bahawa Mesir Hulu dan Mesir Hilir telah bersatu di bawah pemerintahan kukuh pimpinan Raja Narmer.

Pada tingkat yang terakhir pula kelihatan seekor kerbau yang gagah sedang memusnahkan tembok sebuah kota dengan tanduknya sambil menginjak-injak musuh di bawah tapak kakinya. Berdasarkan ukiran ini, ahli kaji Mesir Purba telah membuat satu penafsiran bahawa ukiran kerbau itu merupakan satu simbolik kepada Raja Narmer yang dengan gagahnya berjaya mengalahkan tentera musuh dan memusnahkan kota yang diperanginya

Iktibar

Menurut penulis, antara iktibar diperoleh daripada artifak ini adalah perpaduan negara merupakan kunci utama bagi mencapai status negara yang maju. Hal ini dikatakan demikian kerana, walaupun butiran mengenai pemerintahan raja Narmer adalah tidak jelas ekoran kekurangan rekod yang ditemui. Namun kita tidak dapat menafikan bahawa, antara legasi yang ditinggalkan oleh Raja Narmer adalah sumbangan baginda dalam menyatukan Mesir menjadi sebuah kerajaan bersepadu. Sudah jelas bahawa, peristiwa penyatuan ini merupakan batu asas kepada pembinaan tamadun Mesir Purba yang seterusnya mampu untuk gah berdiri teguh selama 3,000 tahun lamanya.

Bahkan jika diperhatikan kebanyakan negara-negara maju tidak kiralah pada zaman kini mahupun zaman lampau, persamaan utama yang ada pada mereka adalah mempunyai sifat perpaduan yang tinggi dikalangan warganegara mereka. Manakan tidak, perpaduan negara merupakan antara faktor terpenting dalam mengekalkan keharmonian masyarkat. Sekiranya masyarakat berpecah atau bertelingkah antara satu sama lain, tidak mustahil untuk sesebuah negara itu jatuh ke dalam lembah kemunduran sekaligus mampu mencetuskan masalah seperti ketidakstabilan ekonomi dan sosial lantas membantutkan proses pembangunan negara.

Oleh itu, kita wajarlah menerapkan sifat perpaduan sesama masyarakat sepertimana yang dilakukan oleh Raja Narmer dengan menyatukan Mesir Hulu dan Mesir Hilir. Namun dalam konteks kita pada hari ini, antara cara untuk mengekalkan perpaduan negara adalah dengan menjadi penggerak utama dalam usaha membudayakan dan mengekalkan perpaduan negara. Seruan ini juga selari dengan sepotong rangkap yang terdapat pada jata negara kita yang berbunyi “Bersekutu Bertambah Mutu”. Rangkap hikmah ini mengajar kita untuk berkerjasama antara satu sama lain dalam melaksanakan sesuatu bagi memperoleh kejayaan yang cemerlang. Tegaslah bahawa, iktibar yang dapat diperoleh daripada artifak ini adalah perpaduan negara merupakan kunci utama bagi mencapai status negara yang maju

Akhirnya, siapa sangka bahawa artifak Palet Narmer yang dihasilkan oleh manusia ribuan tahun yang lalu ternyata mendatangkan kebaikan buat manusia pada hari ini. Selain membantu kita untuk memahami bagaimana tamadun Mesir Purba diasaskan, ia juga seolah-olah memaksa kita untuk merenung dengan lebih mendalam. Hasilnya, pelbagai iktibar yang berjaya dirungkai disebalik ukiran-ukiran purba ini dapat kita ambil dan sesuaikan dalam konteks kehidupan pada hari ini.

Nota

1.Serekh adalah bingkai segi empat tepat yang mewakili binaan istana yang dimana atasnya terdapat dewa Horus, melambangkan bahawa tulisan di dalamnya adalah nama diraja. Serekh lazimnya digunakan sebagai lambang diraja yang terkandung nama Firaun di dalamnya.

2.Prinsip Rebus adalah satu konsep linguistik yang berupa mesej yang dinyatakan dalam bentuk gambar yang mewakili bunyi dan bukannya perkara yang mereka gambarkan

3.Politeisme merupakan sistem kepercayaan yang mempercayai wujudnya lebih daripada satu tuhan.

Rujukan

1. Shaw, I. (2021). Ancient egypt: A very short introduction. Oxford University Press.

2. O’Brien, A. A., & O’Brien, A. (1996). The Serekh as an Aspect of the Iconography of Early Kingship. Journal of the American Research Center in Egypt, 33, 123–138. https://doi.org/10.2307/40000610

3. Calvert, A. (n.d.). Palette of king narmer (article). Khan Academy. Retrieved from https://www.khanacademy.org/humanities/ap-art-history/ancient-mediterranean-ap/ancient-egypt-ap/a/palette-of-king-narmer

4.The Rebus Principle. Egyptology Man. (2018, August 12).from https://egyptologyman.wordpress.com/2011/02/17/the-rebus-principle/

5. (2021). Decoding the Secrets Of Egyptian Hieroglyphs.

6. Perry,D. (Host). (2012, October). The Two Lands (No. 1) [Audio podcast episode]. In The History Of Egypt Podcast. Agora Podcast Network.


Syaikh Umar Al-Tilmisani: Ikon Ikhwanul Muslimin

Biasakah kita mendengar nama Ikhwanul Muslimin? Semestinya pergerakan haraki ini telah menjadi inspirasi kepada semua pergerakan berasaskan Islamis dan metod metod tarbiyah dan dakwah mereka telah banyak yang telah diimplimentasikan dalam pergerakan Islamis terutama di Malaysia.

Tokoh yang kita sangat kenali dalam Ikhwanul Muslimin ini pula tidak lain tidak bukan ialah As-Syahid Imam Hassan Al-Banna. Ketokohan beliau memimpin Ikhwanul Muslimin untuk sebagai pergerakan sosial pada mulanya dan akhirnya bergerak selangkah sebagai organisasi politik yang ingin melepaskan cengkaman penj4j4han Britsh terhadap Mesir ketika itu.

Baik, hari ini kita tidak bercerita tentang Imam Hassan Al-Banna atau Ikhwanul Muslimin, tapi kita akan ceritakan tentang sosok tubuh yang juga menjadi nadi dan ikon kepada pejuang pergerakan Ikhwanul Muslimin dan Dunia Islam iaitu Syaikh Umar Al-Tilmisani. Jadi siapakah beliau yang disebutkan sebentar tadi?

#NastiaUmmah

RUJUKAN:


Jins Shamsudin

Jins Shamsuddin merupakan seorang aktor yang banyak menyumbang terhadap industri filem tanah air. Beliau telah membawa industri perfileman tanah air ke tahap yang tinggi. Terutama sekali dalam semasa beliau menjawat jawatan Ketua Pengarah Finas selama tiga tahun dari 2002-2005.

Dilahirkan di Taiping, Perak pada tanggal 5 November 1935. Beliau merupakan anak bongsu daripada 4 orang adik beradik. Pemilik nama sebenar Mohammad Zain @ Jins Bin Shamsuddin ini mendapat pendidikan awal Sekolah Kebangsaan Bendang Siam. Seterusnya beliau menyambung pelajarannya ke peringkat menengah di Sekolah Menengah King George V,Taiping, Perak. Setelah beliau menamatkan senior cambridgenya pada 1956, beliau bercadang untuk melanjutkan pelajarannya ke Universiti Malaya Singapura. Namun, hasrat beliau tersebut seringkali tergendala kerana permohonannya sentiasa bertangguh. Akan tetapi, datuk saudaran beliau membantunya untuk melanjutkan pelajaran ke universiti lain. Akhirnya, permohonan beliau diterima. Sepanjang tempoh masuk ke universiti tersebut, beliau mengambil kursus Bahasa Inggeris untuk menimba ilmu pengetahuan.

Jins Shamsuddin mula terdedah dengan dunia seni apabila beliau terlibat dalam pementasan teater berdekatan dengan tempat tinggalnya. Pada suatu hari, Jins menggantikan seorang pelakon teater yang kebetulan ibunya meninggal dunia. Sejak daripada itu, Jins mula diletakkan sebagai pelakon utama dalam setiap pementasan teater. Pementasan teater tersebut berlangsung sehinggalah ke Singapura. Ketika beliau sedang mengadakan persembahan teater di Dewan Memorial Victoria, Singapura, seorang pegawai perhubungan Shaw Brothers tertarik dengan persembahan beliau lalu menawarkan beliau untuk berlakon dalam filem Keluarga Tolol sebagai penari. Selepas itu, beliau diberi peranan dalam filem Kaseh Sayang dan watak extra dalam filem Anak Ku Sazali. Melalui filem Anak Ku Sazali lah, Jins mula mendapatkan tunjuk ajar daripada P.Ramlee. Bermula dari situ jugalah, beliau mula berlakon bersama P.Ramlee.

Karier Jins mula meniti apabila P.Ramlee mengambil beliau berlakon sebagai hero di samping Hashimah Yon di dalam filem Pancha Delima. Mulai saat itu, beliau sering diletakkan sebagai hero di dalam filem-filem melayu seperti Matahari, Azimat, Anak Pontianak dan banyak lagi. Beliau juga sempat berlakon bersama P.Ramlee buat kali terakhir di Singapura melalui filem Sargeant Hassan sebelum mereka berlakon bersama kembali di Merdeka Studio, Kuala Lumpur. Karier beliau mula memuncak pada 60 an di mana tiap tiap filem dilakonkannya mesti sebagai seorang hero. Ini membuatkan beliau sebaris dengan pelakon hero pada ketika itu seperti P.Ramlee, Aziz Jaafar dan Ahmad Mahmud. Jins juga menjadi perisik melayu pertama dalam industri perfileman tanah air melalui filem Gerak Kilat, Bayangan Ajal dan Jurang Bahaya.

Setelah Studio Jalan Ampas ditutup, beliau berhijrah ke Merdeka Studio, Kuala Lumpur. Di sana, beliau mula menjadi seorang pengarah melalui filem arahannya yang pertama, Bukan Salah Ibu Mengandung. Bagi menghargai P.Ramlee yang merupakan mentornya, beliau turut mengundang P.Ramlee untuk berlakon di dalam filem tersebut. Beliau juga sempat berlakon beberapa filem di bersama P.Ramlee seperti Kachan Tirana dan Di Belakang Tabir. Beliau tidak lama di Merdeka Film kerana beliau mendapat tawaran ke London Film School melalui biasiswa MARA.

Sekembalinya beliau dari London pada 1972, beliau mula mengarah filem filem dan membuka studio miliknya sendiri iaitu Pancha Delima Studio dan Syarikat Jins Shamsuddin Film Sdn Bhd. Filem pertama arahannya pada ketika itu ialah Menanti Hari Esok yang ditayangkan pada 1977. Filem itu juga merupakan permulaan kepada trilogi. filem “Esok”. Zaman 80’an boleh dikatakan zaman kemuncak beliau sebagai seorang pengarah. Sepanjang era tersebut, banyak filem beliau mencapai kejayaan seperti trilogi filem “Esok” sendiri dan Bukit Kepong. Filem Bukit Kepong membolot tujuh anugerah termasuk filem terbaik semasa Festival Filem Malaysia ketiga pada tahun 1982. Menjelang 90’an beliau mula kurang terlibat dalam industri perfileman tanah air kerana menumpukan perhatian dalam bidang politik.

Jins juga antara figura penting di dalam arena politik tanah air. Penglibatan beliau di dalam politik bermula apabila beliau dilantik sebagai Ahli Jawatankuasa Penaja UMNO Coronation Road, Singapura pada 1959. Beliau juga dilantik sebagai Senator pada 2004. Hal ini memberi penghormatan terhadap beliau khasnya dan industri perfileman amnya kerana beliau merupakan seniman pertama yang dilantik sebagai Senator. Semasa zaman kegemilangannya juga, beliau pernah diberi mandat untuk menganggotai banyak persatuan seperti Persatuan Artis Malaya, Persatuan Seni Coronation Road dan Persatuan Seni Pasir Panjang. Beliau juga pernah dilantik menjadi Pengerusi PERSAMA pada 60-an. Beliau antara seniman yang lantang memperjuangkan nasib dan kebajikan artis pada ketika itu.

Di dalam bidang pendidikan juga, beliau tidak kurang hebatnya. Misalnya pada 1999, beliau diijazahkan Anugerah Kehormat Persuratan, Universiti Sains Malaysia. Beliau turut menghasilkan sebuah tesis pada 2004. Pada 2010, beliau menerima Ijazah Dr Falasafah (PhD) daripada Universiti Utara Malaysia. Beliau merupakan seniman pertama yang mendapat ijazah sedemikian.

Bagi menghargai sumbangan beliau di dalam industri perfileman tanah air, beliau telah dikurniakan Pingat Darjah Datuk Paduka Negeri Perak pada 1990 yang membawa gelaran “Datuk”, Panglima Jasa Negara, Anugerah Jasa Panglima Negara, Anugerah Seniman Veteran Berita Harian dan Anugerah Panglima Setia Mahkota yang membawa gelaran “Tan Sri” pada 2007.

Jins Shamsuddin meninggalkan kita semua pada hari Rabu pada tanggal 1 Mac 2017 dan dikebumikan di Tanah Perkuburan Islam Al-Ridhuan. Sumbangan dan legasi yang ditinggalkan oleh beliau amatlah bernilai dan tidak mampu dicapai sehinggalah ke hari ini. Sebagaimana Menteri Komunikasi dan Multimedia, Datuk Seri Salleh Said Bin Keruak pernah berkata “”Jins Shamsuddin adalah antara legenda terakhir negara yang telah mengubah landskap perfileman tempatan selepas Tan Sri P.Ramlee, yang juga seorang lagi legenda. Kita pasti merinduinya,”

Al-fatihah Mohammed Zain @ Jins Bin Shamsuddin
(1935-2017)

Sumber:
1) Kelab Filem Muzik Melayu Klasik.
2) Suria Kechana, Biografi Jins Shamsuddin.
3) Jins, Shamsuddin: Kembara Seorang Seniman.
4) Tengku Zakaria PRamlee.


Ibn Khaldun: Kitabnya Dibaca Oleh Mark Zuckerberg

Bagi ramai sejarawan, satu tokoh yang sentiasa mendominasi minda masing-masing bila ditanya siapa yang memberi impak paling besar terhadap bidang sosiologi ialah Ibnu Khaldun. Teori-teorinya bukan saja digunakan untuk menganalisis kebangkitan dan kejatuhan sesebuah kerajaan tetapi juga memberi inspirasi kepada ramai tokoh di kemudian hari baik di dunia Islam mahupun dunia Barat.

Biografi

Ibnu Khaldun atau nama sebenarnya Abdurahman bin Muhammad bin Muhammad bin Muhammad bin Al-Hasan bin Jabir bin Muhammad bin Ibrahim bin Abdurahman bin Ibn Khaldun dilahirkan di Tunis, Tunisia pada tahun 1332 Masihi dalam sebuah keluarga bangsawan Arab. Menerusi kitab biografinya yang bertajuk at-Taʻrīf bi-ibn Khaldūn wa-Riḥlatih Gharban wa-Sharqan, moyangnya merupakan seorang Arab Yaman yang mempunyai hubungan dengan seorang sahabat nabi bernama Wai’l bin Hujr.

Keluarganya berhijrah ke Tunisia selepas kejatuhan Seville pasca-kempen Reconquista yang berlaku pada tahun 1248. Keluarganya pernah memegang jawatan tertinggi dalam kerajaan Dinasti Hafsid. Abang Ibnu Khaldun juga seorang sejarawan dan pernah menulis sebuah kitab berkenaan Dinasti Abdalwadid sebelum kemudiannya menjadi mangsa plot pembvnvhan yang diatur seorang pesaingnya. Pesaing abangnya itu cemburu dengan kedudukannya sebagai sejarawan istana. Sementara bapanya Muhammad merupakan seorang cendekiawan yang hebat dalam bidang fiqah dan falsafah.

Berikutan statusnya yang datang daripada keluarga bangsawan, ini membolehkan Ibnu Khaldun menerima pendidikan yang terbaik. Sejak kecil, beliau mendapat pendidikan dalam pelbagai ilmu Islam seperti al-Quran, Hadith Rasulullah s.a.w, perundangan Islam, kesusasteraan, falsafah, bahasa, mantik dan logik sehingga menjadikan beliau seorang cendekiawan yang hebat.

Antara gurunya ialah Muhammad Ibrahim al-Abili, Abu Abdullah al-Jayyani dan Abdullah Muhammad bin ‘Abd al-Salam. Tidak seperti bapanya yang tidak mahu melibatkan diri dalam politik dan pentadbiran negara, beliau melibatkan diri dalam bidang pendidikan, pengajaran dan politik. Karier politiknya bermula ketika beliau berumur 20 tahun apabila Ibnu Khaldun dilantik sebagai setiausaha diraja Sultan Abu Ishaq yang memerintah Tunis pada tahun 1352.

Sejak itulah, Ibnu Khaldun bukan saja menempa nama sebagai ilmuan tetapi juga sebagai ahli politik dan diplomat yang berkaliber. Contohnya pada tahun 1364, beliau diminta oleh pemerintah Nasrid yang berpangkalan di Granada iaitu Muhammad V untuk merundingkan perjanjian damai dengan pemerintah Castille, Pedro Si Kejam/Si Adil. Kebijaksanaannya membolehkan perjanjian damai dimeterai antara kedua-dua kerajaan. Pedro yang tertarik dengan kebijaksanaan Ibnu Khaldun cuba menawarkan peluang kekal di istana baginda dan bersedia memulangkan harta benda kepunyaan keluarganya tetapi ditolak dengan baik oleh beliau.

Selain Pedro Si Kejam/Si Adil, Ibnu Khaldun juga berpeluang mengadakan siri rundingan dengan pemerintah Mongol, Timurlane. Siri rundingan ini berlaku di Damsyik pada tahun 1401 semasa pasukan Timurlane mengepung Damsyik yang ketika itu ditadbir oleh Dinasti Mamluk yang menguasai Mesir dan Syria ketika itu. Selain berunding, baginda juga meminta Ibnu Khaldun membuat ulasan panjang lebar berkenaan wilayah Afrika Utara seperti Maghreb.

Sebaik pulang ke Kaherah, beliau segera menulis latar belakang sejarah kaum Tatar dan kajian perwatakan Timurlane sebelum dihantar ke pemerintah Marinid yang berpangkalan di Fez. Beliau tahu sekiranya Timurlane mempunyai maklumat terhadap Maghreb, maka amatlah elok untuk raja-raja dari situ bersiap sedia sekiranya Timurlane merancang menyerang wilayah berkenaan.

Ibnu Khaldun memegang banyak jawatan dalam mana-mana kerajaan yang pernah disinggahinya. Selain pernah memegang jawatan sebagai diplomat untuk kerajaan Hafsid dan Mamluk, beliau juga pernah memegang jawatan sebagai menteri di tanah kelahirannya dan kadi (hakim) mazhab Maliki sebanyak enam kali semasa era kerajaan Mamluk. Dan bagi yang mengamati kisah hidupnya, ia diibaratkan seperti sebuah pengembaraan di mana bukan sekali Ibnu Khaldun menjadi pegawai kerajaan tetapi juga dipenjarakan atau hidup dalam buangan. Beliau kembali ke rahmatullah pada 17 Mac 1406, sebulan selepas diplih sebagai kadi buat kali keenam.

al-Muqaddimah

Sudah tentu bila berbicara tentang kitabnya, ramai menyebut kitab al-Muqaddimah sebagai mahakaryanya. Hakikatnya, kitab al-Muqaddimah merupakan sebahagian daripada tujuh buah buku yang membentuk Kitab al-Ibar (Ensiklopedia Pengajaran). Kitab al-Ibar menyentuh banyak aspek sosiologi, sejarah, ekonomi dan geografi. al-Muqadimmah merupakan kitab pertama, kitab kedua hingga kelima menyentuh soal sejarah dunia yang dikarang Ibnu Khaldun ketika itu dan kitab keenam hingga ketujuh menyentuh sejarah dan latar belakang kaum Barbar.

Banyak perkara menarik yang disentuh Ibnu Khaldun dalam al-Muqaddimah. Di sini, ada beberapa teori yang pasti menambat hati para pembaca:

Ibnu Khaldun melihat asabiyah ini berkait dengan perkembangan masyarakat dan negara. Menurut beliau, tujuan asabiyah ini membabitkan kekuasaan negara demi kebaikan rakyat keseluruhannya. Ini bermakna asabiyah sebenar tidak boleh bergantung kepada kekuatan fizikal semata-mata. Sebaliknya, ia juga memerlukan komponen agama dan moral kerana dari situ, asabiyah dapat diperkukuhkan.

Dan ini menjadi kunci bagaimana bangsa Arab yang dianggap bangsa gasar dan tidak bertamadun oleh bangsa Rom dan Parsi bisa menjadi pembina peradaban yang lebih besar. Asabiyah yang bertunjangkan agama boleh membawa kepada integriti kekuatan politik tetapi jika tidak, kekuatan tersebut akan lenyap dan sesebuah kerajaan atau tamadun bakal berhadapan dengan kehancuran.

Dalam konteks politik moden hari ini, semangat kebangsaan dilihat menjadi pemangkin kepada perjuangan rakyat dalam mendapatkan semula hak mereka. Namun jika ada yang berpandangan kebangsaan langsung tiada kaitan dengan asabiyah, anda salah. Menurut Ibnu Khaldun, semangat nasionalisme ini sebenarnya bentuk lain asabiyah di mana ia boleh saja menjadi positif atau negatif. Asabiyah yang bersifat positif ialah wujudnya semangat perpaduan dan permuafakatan dalam struktur sosial masyarakat sehingga mewujudkan elemen saling menolong dan kerjasama antara satu sama lain.

Firman Allah s.w.t dalam ayat 2, Surah Al-Maidah mafhumnya:

“Wahai orang-orang yang beriman, janganlah kamu ingat halal membuat sesuka hati mengenai syiar-syiar agama Allah, dan mengenai bulan-bulan yang dihormati, dan mengenai binatang-binatang yang dihadiahkan (ke Makkah untuk korban), dan mengenai kalong-kalong binatang hadiah itu, dan mengenai orang-orang yang menuju ke Baitullah Al-Haraam, yang bertujuan mencari limpah kurnia dari Tuhan mereka (dengan jalan perniagaan) dan mencari keredaan-Nya (dengan mengerjakan ibadat haji di Tanah Suci); dan apabila kamu telah selesai dari ihram maka bolehlah kamu berburu. Dan jangan sekali-kali kebencian kamu kepada suatu kaum kerana mereka pernah menghalangi kamu dari Masjidil Haram itu – mendorong kamu menceroboh. Dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan. Dan bertaqwalah kepada Allah, kerana sesungguhnya Allah Maha Berat azab seksa-Nya (bagi sesiapa yang melanggar perintah-Nya).”

Dan dalam masyarakat Melayu itu sendiri terlalu banyak peribahasa yang memberi gambaran positif berkenaan asabiyah ini. Antara peribahasa yang kita biasa dengar ialah bulat air kerana pembetung, bulat manusia kerana muafakat.

Namun asabiyah bersifat negatif ini akan mula timbul apabila ia dipengaruhi nilai keangkuhan, bersikap tidak rasional dan menolak prinsip keadilan dan kebenaran semata-mata atas dasar kelompok dan sentimen tertentu. Asabiyah sebegini bukan hanya memadamkan prinsip kebangsaan yang diangkat Ibnu Khaldun malah berpotensi sebagai benih kemusnahan sesebuah kerajaan atau tamadun itu sendiri.

Asabiyah itu boleh saja menjadi alat perjuangan, alat menyerang atau perisai pertahanan. Semasa sesebuah kerajaan atau tamadun hendak naik, asabiyah menjadi teras untuk mencapai objektif sedemikian. Namun selepas perjuangan itu selesai, maka asabiyah sebegini harus segera digantikan dengan asabiyah yang bersifat menyeluruh iaitu semangat nasionalisme.

Dan ia boleh dicapai menerusi penerapan semangat rela berjuang dan sanggup berkorban kerana ia salah satu tanda ketaatan kepada negara. Namun semangat ini boleh saja luntur apabila rakyat sesebuah negara itu bersikap bermalas-malasan dan bermewah-mewahan. Apabila itu berlaku, asabiyah berbentuk kebangsaan ini lama-kelamaan akan mati.

Asabiyah menurut Ibnu Khaldun tidak boleh lari dari konsep kekuasaan. Ini kerana berdasarkan catatan sejarah, bukan sekali dua kerajaan atau empayar besar tumbang selepas dikalahkan golongan Badwi atau orang tak bertamadun (Barbarian mengikut definisi orang Rom).

Di Eropah, mereka merupakan kelompok Barbarian dari pelbagai puak yang menakluk pelbagai kerajaan dan menubuhkan kerajaan mereka sendiri. Kelompok ini kemudian mengadaptasi kekuasaan dan budaya masyarakat yang ditakluki sehinggalah masyarakat yang dijajah itu hilang, sang penakluk kehilangan elemen Badwi dan asabiyahnya dan bertukar menjadi kelompok Hadhari yang diancam oleh kelompok Badwi seterusnya. Pendek kata, ia sebenarnya menceritakan proses pembentukan, kegemilangan dan kemerosotan sesebuah negara dan ia satu kitaran yang sentiasa bersilih ganti.

Konflik luar dalam masyarakat ini akan menimbulkan kitaran dan perubahan struktur kekuasaan, satu proses yang dipanggil Ibnu Khaldun sebagai proses daur sejarah yang berlaku tanpa mengira masa atau generasi. Teori sebegini dilihat lebih unggul berbanding pelbagai teori yang dibawa penyokong fahaman tertentu seperti Marxisme dan kapitalisme kerana mereka gagal menjelaskan apa yang berlaku sesudah semua fahaman ini mati.

Sesebuah kerajaan atau negara akan mengalami tiga fasa iaitu permulaan, kegemilangan dan kemerosotan. Era permulaan ialah generasi kelompok primitif yang masih mengamalkan kehidupan biasa dan tinggal di kawasan perkampungan. Selepas mereka mencapai kekuasaan dan membentuk sebuah negara, akan berlaku peralihan taraf hidup dari primitif kepada kehidupan kota yang mewah dan selesa.

Namun fasa ketiga inilah yang patut dibimbangi iaitu fasa kemerosotan. Pada fasa tersebut, sesebuah negara atau kerajaan hancur apabila masyarakat ketika itu terlalu asyik dengan kemewahan, bersikap penakut dan sudah tidak mengamalkan lagi nilai kehormatan dan keberanian. Makanya di sinilah peranan asabiyah yang perlu diperkasakan bukan saja dari segi semangat persaudaraan tetapi juga dari aspek moral dan keagamaan. Ini kerana asabiyah yang kuat akan menjadikan sesebuah negara atau kerajaan aman dan makmur. Namun apabila ia membiarkan elemen ini dipengaruhi sifat-sifat negatif yang dikecam Nabi s.a.w dalam beberapa perenggan sebelumnya, negara akan terbatas dari segi kemampuannya dan secara tidak langsung, ia sebenarnya menulis obituari kematiannya sendiri.

2.1 Keadilan

Bila berbicara tentang keadilan, Ibnu Khaldun menekankan bahawa keadilan merupakan tulang belakang dan asas kekuatan sesebuah ekonomi. Apabila keadilan tidak dapat dilaksanakan, sesebuah negara akan hancur. Menurut beliau, ketidakadilan tidak sahaja difahami sebagai merampas wang atau harta orang lain tanpa sebarang sebab yang diharuskan, tetapi secara umumnya ia bermaksud sesiapa sahaja yang mengambil harta orang lain atau menggunakan tenaganya secara paksa dan kerahan atau membuat dakwaan palsu terhadap orang lain atau meminta seseorang melakukan sesuatu yang berlawanan dengan Islam, maka ini membawa kepada ketidakadilan.

Beliau mengelaskan ketidakadilan yang paling besar ialah merampas harta orang lain secara tidak sah yang memberi kesan kepada kehidupan isteri, keluarga dan kemuliaan pihak berkenaan. Contoh ketidakadilan yang paling besar yang dikemukakan oleh Ibnu Khaldun ialah memiliki harta orang lain dengan cara yang tidak betul iaitu membeli hartanya dengan harga yang paling murah dan menjual barang-barang kepadanya dengan harga yang paling mahal dengan cara paksaan. Ketidakadilan sebegini yang akhirnya membawa kepada kejatuhan sesebuah negara dan keruntuhan sesebuah tamadun dengan segera. Menurut Ibn Khaldun, atas sebab-sebab tersebutlah semua bentuk ketidakadilan dilarang oleh Islam.

2.2 Teori Pengeluaran, Pembahagian Buruh dan Pertukaran

Ibnu Khaldun mengemukakan teori pengeluaran yang dinyatakannya bahawa kehidupan perekonomian sentiasa menghala ke arah pelaksanaan keseimbangan antara penawaran dan permintaan, pengeluaran dengan penggunaan dan upah dengan daya pengeluaran. Menurut beliau, pengeluaran mestilah berdasarkan kepada faktor buruh dan kerjasama masyarakat.

Beliau menganggap buruh merupakan faktor terpenting dalam proses pengeluaran walaupun faktor-faktor lain seperti tanah tersedia, tenaga buruh juga perlu untuk menghasilkan matlamat akhir dengan menggemblengkan faktor pengeluaran lain iaitu tanah dan modal. Beliau juga berpendapat bahawa kenaikan yang tetap pada paras harga amat perlu untuk mengekalkan tahap produktiviti. Beliau menyarankan agar masyarakat melakukan penyusunan supaya setiap bidang pekerjaan dilakukan oleh orang yang mahir dan cekap dalam bidang berkenaan sahaja.

Kesan dari kombinasi tenaga buruh, kerjasama, kemahiran dan skill memastikan bahawa “apa yang diperolehi melalui semangat kerjasama sesama manusia boleh memenuhi keperluan mereka lebih daripada yang diusahakan oleh diri mereka sendiri”.  Keadaan ini mewujudkan lebihan barangan dan barangan di mana ia boleh ditukarkan dengan barangan-barangan lain yang dimiliki oleh orang lain atau boleh dieksport ke bandar-bandar lain (luar negara) untuk mendapatkan sejumlah kekayaan.

Walau bagaimanapun, pertumbuhan ekonomi (economic growth) dan pembahagian tenaga buruh saling berkait dengan keadaan pasaran. Teori pembahagian tenaga buruh, pengkhususan tenaga buruh dan pertukaran yang dikemukakan oleh Ibnu Khaldun ini muncul seabad lebih awal daripada Adam Smith yang turut mengemukakan teori yang sama.

2.3 Teori kitaran perniagaan

Dalam teori kitaran perniagaan, terdapat dua teori iaitu teori kitaran penduduk pengeluaran dan teori kitaran percukaian pengeluaran. Teori kitaran penduduk pengeluaran dinyatakan oleh Ibnu Khaldun sebagai hubungan antara jumlah penduduk dengan tingkat pengeluaran. Apabila jumlah penduduk bertambah, maka pengeluaran juga akan meningkat. Kedua-dua faktor itu akan saling bertambah antara satu sama lain.

Menurut beliau, jumlah penduduk yang terlalu ramai akan menyebabkan kepadatan dan kepesatan dalam bandar yang akhirnya akan menyebabkan penyakit dan kebuluran. Keadaan ini akan mengurangkan jumlah penduduk dan mengurangkan tingkat aktiviti perniagaan lain sehingga negara dan kerajaan akan pupus sama sekali. Selepas itu muncul pula negara lain yang akan menggantikan negara tersebut.

Sementara teori kitaran percukaian pengeluaran pula ialah teori hubungan antara jumlah penduduk dengan kadar cukai. Menurut Ibnu Khaldun, peningkatan jumlah penduduk menyebabkan kerajaan terpaksa menaikkan kadar cukai hingga ke paras melebihi nilai harta dan mewujudkan cukai-cukai baru. Langkah kerajaan ini menyebabkan orang ramai tidak berminat untuk berniaga dan akhirnya bidang pemiagaan akan ditinggalkan kerana cukai yang tinggi dan keuntungan yang diterima terhakis dan musnah sama sekali.

Ibnu Khaldun telah menerangkan dengan panjang lebar mengenai syarat-syarat yang diperlukan untuk perancangan bandar-bandar dan akibat-akibatnya sekiranya syarat-syarat ini diabaik. Mengikut beliau, setelah sesebuah bandar selesai dibangunkan dan dibina mengikut citarasa dan pandangan pembinanya dan sesuai dengan tuntutan cuaca dan geografinya, maka usia sesebuah negara tersebut merupakan usia bandar itu.

Ini disebabkan oleh pembangunan bandar atau kota raya yang hebat merupakan lambang kegemilangan sebuah tamadun bangsa. Ia memberi gambaran tentang kemajuan sesebuah negara yang kaya lagi berdaulat serta keagungan bangsa yang maju merangkumi ketinggian nilai budi dan tahap keintelektualan masyarakatnya.

Walaupun pembangunan sesebuah bandar harus bersifat dinamik dan perlu seiring dengan teknologi semasa, perancangan bandar juga patut diselarikan dan dikekalkan dari aspek yang baik dan berguna kepada penduduk dan ditambahbaik segala kekurangannya. Ini kerana jika sesebuah perancangan bandar tidak dirancang secara sempurna, ini akan menyebabkan berlaku kemungkaran dan kesusahan kepada masyarakat awam.

Ini sekaligus mengundang kerosakan kepada masyarakat, tempat tinggal dan bandar itu sendiri. Ini kerana menurut Ibnu Khaldun, bandar merupakan tempat tinggal yang diwujudkan oleh bangsa-bangsa apabila mencapai puncak kemewahan yang diinginkan berserta segala-galanya yang ada hubungan dengannya. Kemudian mereka pun mengkehendaki suasana hidup yang damai dan tenang, serta beralih menjadikan rumah sebagai tempat tinggal. Ini menunjukkan bahawa, perancangan bandar bukanlah suatu perkara yang patut dipandang enteng.

Perancang-perancang bandar harus merenung firman Allah s.w.t dalam ayat 80, Surah an-Nahl mafhumnya, “Dan ALLAH menjadikan bagi kamu rumah-rumah (yang kamu dirikan itu) tempat tinggal dan Dia menjadikan bagi kamu dari kulit binatang-binatang ternak: Khemah-khemah (tempat berteduh), yang kamu mendapatinya ringan (dibawa ke mana-mana) semasa kamu merantau dan semasa kamu berhenti dan (Dia juga menjadikan bagi kamu) dari berjenis-jenis bulu binatang-binatang ternak itu, berbagai barang perkakas rumah dan perhiasan, (untuk kama menggunakannya) hingga suatu masa.”

Tujuan mendirikan bandar ialah agar dijadikan sebagai kawasan penempatan dan berlindung. Dengan demikian, amat wajar hubungan ini diambil perhatian supaya segala benda yang bermudarat dijauhkan daripada bandar dengan cara menjaganya daripada segala yang boleh mencelakan serta memasukkan segala sesuatu yang bermanfaat, dan menyediakan segala kemudahan sesuai dengan kehidupan bandar. Ini kerana, perancangan bandar termasuk dalam aktiviti memakmurkan bumi. Tanpa perancangan bandar dan pembangunan yang baik, ia boleh mengundang kerosakan di atas muka bumi.

Selain berfungsi sebagai sebuah tempat tinggal, bandar yang bagus perancangannya turut menjadi medan perkembangan ilmu pengetahuan. Menurut Profesor Doktor Mahmud Hamdy Zaqazouq, punca utama kemunduran tamadun umat Islam berpunca daripada pengabaian terhadap kepentingan ilmu dan pembangunan tamadun. Jika umat Islam mengabaikan dua perkara ini, kesannya ialah kemajuan yang dikecapi oleh umat Islam ialah hasil daripada ciptaan Barat dan bukan rekaan umat Islam sendiri.

Dalam sejarah kegemilangan Islam dari Khulafa’ ar-Rashidin hinggalah Empayar Uthmaniyyah, kerajaan-kerajaan ini telah menjadikan bandar-bandar raya sebagai tempat berkumpul dan berlindungnya orang yang berilmu serta dahagakan ilmu. Kebanyakan bandar raya terkenal dalam sejarah Islam mempunyai sifat-sifat keilmuan dalam bentuk pusat-pusat pengajian dan berperanan sebagai pencetus dan pemangkin kepada pembudayan ilmu di peringkat global kerana pendidikan dan ilmu tidak boleh dikongkong dengan sempadan pentadbiran dan faktor geografi.

Selain daripada menjadi tempat perkembangan ilmu pengetahuan, penetapan sebuah bandar juga menjadi satu refleksi manusia kepada alam sekitar. Kewujudan bandar yang mengetengahkan konsep bandar dalam taman memerlukan penjagaan landskap yang betul dan teratur. Penjagaan landskap pula berhubung kait dengan pemeliharaan dan pemuliharaan alam sekitar yang ada di sekitar bandar bagi mewujudkan suasana yang nyaman dan selesa untuk dihuni. Manusia seharusnya berperanan sebagai pembina dan pemelihara alam sekitar, bukannya sebagai perosak alam.

Ini dinyatakan Allah s.w.t dalam ayat 41, Surah ar-Rum, “Telah timbul berbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana ALLAH hendak merasakan mereka sebahagian dari balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).” Perancangan dan pembangunan yang berteraskan konsep pembangunan mapan akan memastikan semua sumber alam seperti bukit-bukau, gunung-ganang, sungai, tasik, udara, flora, dan fauna dijaga sebaik mungkin serta kestabilannya dapat dinikmati oleh umat manusia seterusnya.

Legasi

Walaupun semasa hayatnya, karyanya dan kredibilitinya tidak dipandang tinggi oleh cendekiawan ketika itu, ramai cendekiawan baik di dunia Islam dan dunia Barat menyifatkan karya Ibnu Khaldun memberi impak bukan sedikit terhadap hasil-hasil kerja mereka.

Cendekiawan-cendekiawan Turki Uthmaniyyah seperti Katip Celebi dan Mustafa Naima memuji sumbangannya. Katip melihatnya sebagai pengaruh yang hebat manakala teori tamadun yang dikemukakan Ibnu Khaldun digunakan untuk menjelaskan kegemilangan dan kejatuhan Empayar Uthmaniyyah.

Di Barat pula, Arnold J. Toynbee menggelar al-Muqaddimah sebagai sebuah mahakarya terhebat dalam bidangnya. Sementara filsuf British berdarah Czech Ernest Gellner menggelar definisi kerajaan oleh beliau sebagai yang terbaik dalam sejarah teori politik. Manakala filsuf British Robert Flint menyifatkan kepakarannya itu tidak boleh ditandingi oleh sesiapa melainkan oleh Gianbattista Vico. Teori ekonomi Ibnu Khaldun turut mempengaruhi polisi ekonomi Presiden Ronald Reagan pada tahun 80-an yang dikenali sebagai Reaganomics.

RUJUKAN:


Nakano Takeko – Mengungguli Generasi Terakhir Samurai Wanita

Nakano
Takeko (April 1847 – Oktober 1868M)
merupakan seorang pahlawan wanita (onna bugeisha) yang dilahirkan di Edo
(kini Tokyo) dan merupakan anak perempuan kepada Nakano Heinai, seorang pegawai
di wilayah Aizu. Membesar dalam sebuah keluarga berkelas samurai, Takeko mula
menjalani latihan seni bela diri sambil diberikan pendidikan kesusasteraan
seawal usia 6 tahun. Sudah tentu beliau pernah mendengar dan mengidolakan tokoh
seperti Tomoe Gozen, seorang onna bugeisha yang masyhur dalam Perang
Genpei (abad ke-12).

Setelah usianya menginjak sedikit remaja, Takeko kemudian
dilatih oleh Akaoka Daisuke dan menjadi anak angkat kepada gurunya itu. Walaupun
maklumat berkenaan hal ini terekod dalam sejarah, namun lokasi, tahun bermula
serta tempoh latihan Takeko bersama Daisuke tidak dapat dipastikan dengan
jelas.

Sekurang-kurangnya,
terdapat 3 maklumat berkenaan perkara tersebut yang mana 2 daripadanya saling
bercanggahan sekaligus mewujudkan garis masa yang berbeza-beza. Pertama,
disebutkan bahawa tempoh kehidupan Takeko bersama bapa saudara merangkap
gurunya itu berlangsung selama 5 tahun. Kemudian, diandaikan bahawa Takeko
pulang dari latihan dan kembali ke pangkuan keluarga di Aizu pada tahun 1868,
tahun di mana beliau terkorban. Sambil maklumat ketiga pula mengatakan bahawa
Takeko kembali ke Aizu semasa berusia 16 tahun (1863M).

Walau bagaimanapun halnya, selain cemerlang dalam
pelajaran akademik, Takeko juga dengan pantas menunjukkan prestasi yang
memberangsangkan dalam seni bela diri terutama penggunaan senjata naginata sekaligus
beliau diberikan kepercayaan oleh Daisuke untuk membimbing latihan. Dari
seorang yang dibimbing, kini beliau membimbing rakan-rakannya yang lain.
Setelah 5 tahun berada di bawah tunjuk ajar Daisuke, Nakano pun pulang ke Aizu
pada tahun 1863 atau 1868M.

Tepat pada tahun 1868, meletus Perang Boshin
(1868-1869M) yang melibatkan kekuatan Shogun Tokugawa dan pasukan tentera
imperialis (pihak yang menyokong agar tampuk pemerintahan kembali kepada Maharaja).
Dalam perang yang turut dikenali sebagai Revolusi Jepun itu, keluarga Takeko
menumpahkan kesetiaan terhadap shogun dan Aizu turut menjadi salah satu benteng
pertahanan Tokugawa. Hal ini mendorong kepada berlakunya Pertempuran Aizu yang
melibatkan sebuah pengepungan panjang ke atas Istana Wakamatsu.

Dalam pengepungan dan pertempuran tersebut, tercetus
satu babak heroik  yang sempat terekod
dalam sejarah dan masih dikenang sehingga ke hari ini – dipersembahkan oleh
wirawati-wirawati Jepun.

Oleh
kerana onna bugeisha tidak dibenarkan menyertai barisan hadapan dan
hanya diberikan peranan menjaga kubu benteng, maka Takeko pun mengambil
keputusan sendiri – atas dasar kesetiaan terhadap Tokugawa dan keberaniannya
sebagai petempur mahir. Takeko membentuk dan memimpin sebuah unit tentera tidak
rasmi yang terdiri dari seramai 20 orang wanita yang masing-masing
bersenjatakan naginata. Turut membarisi unit yang dikenali sebagai Joshitai
itu adalah ibu dan adik Takeko sendiri, iaitu Nakano Koko dan Nakano Yuko.

Pasukan Joshitai ini secara sendirian melancarkan
sebuah serangan yang bermaksud untuk menggempur pasukan imperialis dan memecahkan
pengepungan mereka. Dalam serangan tersebut, Takeko sempat membunuh seramai 5
orang pahlawan musuh sebelum dadanya sendiri ditembusi peluru yang dilepaskan
dari jarak jauh. Walaupun pasukan tentera imperialis memiliki kekurangan dari
segi jumlah bilangan, kelengkapan senjata yang lebih canggih dan moden
membenarkan mereka untuk meraih kemenangan dalam pengepungan ke atas Istana
Wakamatsu, Pertempuran Aizu dan bahkan Perang Boshin itu sendiri sekaligus
menamatkan keshogunan Tokugawa dan era kewujudan samurai.

Sebelum menghembuskan nafas yang terakhir dalam
kecamuk pertempuran yang masih berlangsung, Takeko sempat berpesan kepada
adiknya, Yuko supaya memenggal kepalanya dan membawanya lari jauh supaya tidak
diambil oleh pasukan imperialis. Bagi Takeko, biar terkorban di medan perang,
tapi jangan sampai kepala dijulang oleh musuh yang menang. Lantas, Yuko pun
memenuhi wasiat tersebut dan membawa kepala kakaknya ke Kuil Hokai yang kini
terletak di Aizubange Fukushima. Yuko kemudian mengebumikannya berhampiran
sebatang pokok. Berdekatan dengan pusara Takeko turut dibinakan sebuah tugu
peringatan bagi mengenang keperwiraannya yang gugur di usia yang begitu muda –
21 tahun. Di usia sedemikian muda, Takeko berjaya menempa namanya dalam rekod
sejarah. Sedangkan dalam usia yang sama, penulis hanya mampu merekodkan semula
sejarahnya dalam bahasa ibunda.

Takeko…
Jika hayatnya diragut dalam Perang Boshin yang memenangkan musuhnya, imperialis,
sekaligus memulakan era Meiji yakni titik mula kemodenan dan kemajuan Jepun,
maka namanya terus hidup dan harum berkat perang sama yang mendendangkan
keperwiraannya sekaligus menjadikannya sebagai simbol kebanggaan apabila
istilah onna bugeisha atau samurai wanita disebutkan.

Malah sehingga ke hari ini, dalam Festival Tahunan
Musim Luruh di Aizu, sekumpulan wanita lazimnya akan menyertai perarakan dengan
memakai hakama dan kain lilit putih di kepala bagi memperingati
perjuangan Nakano Takeko dan wirawati-wirawati Joshitai pimpinannya.

RUJUKAN

A History Blog. (Februari.
2013). Nakano Takeko, 1847-1868: Last of the Samurai. Warrior Women.

Alchetron. (Jun 2018).
Nakano Takeko.

Brutal Barb. (Mei 2018).
Warrior Women: Nakano Takeko, the Last Female Samurai Warrior.

Kallie Szczepanski.
(Februari 2019). A Long History of Japanese Women Warriors. ThoughtCo.

Izuari Idris. (Mei 2017).
Kisah Nakano Takeko – Samurai Wanita Terakhir Jepun 1868. Iluminasi.


Bagaimana Suasana Ramadan Di Studio Jalan Ampas?

Apabila tibanya bulan Ramadhan pada setiap tahun, Umat Islam diseluruh dunia wajib menjalankan ibadah puasa sebagai melaksanakan rukun Islam ketiga.

Begitu juga suasana yang berlaku di Jalan Ampas apabila tibanya bulan Ramadhan pada setiap tahun, para seniman dan seniwati juga turut menjalankan ibadah puasa dengan penuh keimanan.

Walaupun di dalam bulan Ramadan, aktiviti penggembaraan tetap berlangsung tetapi dalam keadaan yang minima. Di dalam bulan Ramadan juga, hanya penggembaraan ringan sahaja dilakukan untuk memberi peluang para pelakon dan kru berehat dan beribadah di bulan yang mulia ini.

Selain beribadah, para pelakon juga melakukan aktiviti sebagaimana bulan-bulan biasa. Walaupun di dalam bulan Ramadhan, mereka juga bersukan ketika waktu lapang untuk mengisi masa mereka. Antara sukan yang sering dimainkan ialah badminton dan sepakraga.

Para pelakon dan pekerja studio berkenaan selalunya akan sepakat untuk memasak juadah berbuka puasa terutamanya bagi pelakon yang menetap di Boon Teck Road. Mereka akan saling bertukar-tukar juadah masakan masing-masing dari pintu ke pintu ketika tiba masuk waktu berbuka.

Terdapat juga ramai pelakon yang mempunyai kepakaran di dalam masakan mereka. Sebagai contoh, Seniman Wak Mustardjo atau dikenali sebagai Wak Joe terkenal dengan nasi ambengnya.

Seniwati Saadiah juga dikatakan pandai membuat sambal goreng dan juga Seniwati Salmah Hitam pandai membuat nasi padang sehinggakan beliau mempunyai kedai makan milik beliau sendiri di Joo Chiat. Begitulah kesepakatan dan silaturahim yang disemai oleh para pelakon dan pekerja studio Jalan Ampas untuk menjaga keharmonian sesama mereka.

Seniman Haji Mahadi selalunya akan menjadi Imam bagi memimpin solat Tarawih bersama jemaah dikalangan pelakon dan pekerja studio yang diadakan di sebuah surau yang dibina di kawasan studio berkenaan.

Boleh dikatakan hampir kesemua seniman dan seniwati serta pekerja studio turut hadir untuk bersama-sama menunaikan solat Tarawih yang dipimpin Haji Mahadi. Begitu juga dengan P.Ramlee, walaupun beliau tidak lagi menetap di Boon Teck Road pada ketika itu tetapi beliau tetap menghadirkan diri bersolat bersama teman-temannya.

P.Ramlee juga dikatakan selalu menunaikan solat Tarawih di Masjid Sultan, yang terletak di Arab Street, Kampung Gelam. Antara pelakon yang selalu bersama P.Ramlee bersolat Tarawih di Masjid berkenaan seperti S.Sudarmaji, Nordin Ahmad, Kassim Masdor, Ahmad C dan beberapa lagi rakan rapat mereka.

Begitulah serba sedikit bagaimana para pelakon dan kru di Jalan Ampas meraikan Ramadan suatu ketika dahulu. Semoga Ramadan ini memberikan ibrah yang terbaik buat kita.


Tahukah Anda Bahawa Tamadun Barat Dulu Sangat Pengotor?

Kalau kita tonton filem-filem barat tentang tokoh-tokoh atau peristiwa tertentu pada kurun ke-15 hingga 19, kita pasti dihidangkan dengan pandangan grandeurs kehidupan golongan-golongan bangsawan, orang kaya serta kerabat diraja yang memukau. Contohnya saya ambil dari filem yang memaparkan tentang kehidupan Ratu Elizabeth I (Ratu Lizzy), Raja Phillipe dan Marie Antoinette, Ratu Victoria dan banyak lagi.

Lihat sahaja pakaian mereka yang berwarna warni penuh dengan renda dan labuci serta aksesori yang dibuat indah bergemerlapan, dengan rambut-rambut palsu pelbagai warna, seluar dan kot dari satin, sutera dan baldu, kasut bertumit tinggi dan sebagainya. Lihat juga senibina istana-istana contohnya Istana Versailles dan Buckingham, serta barisan demi barisan kedai-kedai serba aneka di kotaraya-kotaraya seperti Paris dan London.

Anda pasti kagum dan terfikir, hebat sungguh bangsa barat dan ketamadunan mereka bukan? Anda pasti tertanya-tanya mengapa keadaan seperti itu tidak wujud dalam tamadun melayu. Yang ada hanya istana-istana kayu yang mudah reput, kedai-kedai dari buluh beratap rumbia dan jalan-jalan denai yang becak serta berlopak…serta penjaja-penjaja yang duduk bersila atas tanah. Pakaian pula hanya sehelai sepinggang,ada yang berkemban dan digambarkan lusuh, compang camping dengan warna yang hampir sama bagi semua orang yakni bertona tanah, hitam dan putih. Tiada sistem peparitan dan tali air serta tiada pusat-pusat ilmu dan membeli belah seperti di barat.

Well guess what ,you are wrong!  Minda anda telah terprogram dengan filem-filem sebegini yang banyak propa dari betul. Keadaan sebenar adalah jauh panggang dari api. Tahukah anda bagaimana keadaan London pada zaman Ratu Lizzy pertama?

Disebut sendiri oleh sejarawan Inggeris bahawa seluruh jalan-jalan di London penuh dengan tahi dan kencing manusia dan haiwan serta sampah sarap. Dianggarkan bahawa, pengumpulan najis-najis serta sampah sarap ini adalah seberat 60 tan! Setiap hari akan ada budak-budak pemungut najis menggunakan penyodok untuk mengangkut najis-najis ini ke Sungai Thames.

Pada zaman itu adalah perkara biasa bagi seseorang yang tinggal di tingkat atas rumah kedai untuk membuang air besar melalui tingkap yang menghadap ke jalan. Bagi yang lebih sopan mereka akan membuang air besar di dalam baldi dulu sebelum mencampakkan ke jalan! Semua najis dan sampah akan dibuang di tengah jalan dan pada zaman inilah kasut tumit tinggi dicipta untuk mengelakkan kaki dari tenggelam dalam tahi!

Jadi di mana sistem peparitannya? Sungai Thames itulah parit, itulah sumber air. Dilaporkan bahawa sungai tersebut telah terlalu tercemar hinggakan tidak ada orang yang berani minum airnya untuk beberapa ratus tahun. Pepatah inggeris ada menyebut ‘from breast to the beer bottle’ yang bermaksud sehinggakan sehinggakan bayi pun minum beer sebab tiada sumber air selamat untuk diminum. Pada zaman Sir Francis Light dan Stamford Raffles datang ke alam melayu, keadaan mungkin tidak sekotor itu namun amalan membuang sisa kumbahan ke sungai masih berterusan dan amalan tidak mandi untuk beberapa bulan malah tahun juga adalah perkara biasa.

Di Paris pula pada zaman Napoleon dan Marie Antoinette keadaan bandar Paris sama macam London hinggakan sejarawan mengatakan bahawa ‘Paris was the foulest and smelliest cities in Europe’. Jadi, anda bayangkanlah.

Tahi mereka merata-rata… mungkin kedengaran bodoh bukan, tapi inilah kenyataannya. Bangsa yang sebahagian dari kita banggakan sebagai bertamadun dan maju hidup hanyalah indah khabar dari rupa.

Sebab itulah Paris terkenal dengan pembuatan minyak-minyak wanginya sebab nak tutup bau tahi yang melekat pada badan mereka! Amalan berak merata adalah lumrah bagi warga Paris dan kota-kota besar yang lain baik dari golongan bangsawan, orang biasa hinggakan golongan diraja!

Istana Versailles yang dianggap sebagai antara yang tercantik, terbesar dan terhebat di Eropah pada zaman itu juga indah khabar dari rupa. Istana ini memang penuh dengan perhiasan serta perabot-perabot yang mahal-mahal dan cantik malah bertatah emas dan permata, namun menurut sejarawan, istana ini juga mendapat gelaran sebagai ‘kubang tahi’ atau cesspool. Ramai delegasi-delegasi dari luar perancis yang bertandang ke istana tersebut tidak tahan dengan bau busuk dan kekotoran dalam istana itu. Digambarkan bahawa oleh kerana istana ini terlalu besar dan jumlah bilik air adalah sedikit maka para dayang dan pekerja istana malah tetamu-tetamu diraja terpaksa ‘melepaskan pelaburan mereka’ di tepi-tepi tingkap, belakang pintu, disebalik langsir serta di sekitar koridor istana dan bawah tangga!

Sama ada lelaki atau perempuan, datuk or datin, tengku or tengku putri, Tun or Toh Puan (malas nk tulis gelaran-gelaran barat) semuanya akan buang air besar dan kecil’ di merata-rata tempat bagaikan haiwan. Saya pernah terbaca bahawa ada seorang bangsawan wanita yang buang air besar sambil berjalan tanpa membuka pakaiannya. oleh kerana pada zaman itu semua wanita bangsawan memakai kain kembang yang besar jadi tiada siapa yang perasan bahawa dia sedang membuang air besar’.

Najisnya itu terpaksa dibersihkan oleh orang suruhannya. Seperti orang Inggeris, orang Perancis juga tidak suka mandi, cuma Marie Antoinette sahaja yang mandi agak kerap yakni 2 minggu sekali dan baginda mandi dengan pakaian penuh. Gigi mereka juga reput dan hitam sebab banyak makan gula dan tak gosok gigi.

Ratu Lizzy contohnya mempunyai gigi yang hitam sepenuhnya hinggakan rakyatnya ingat itu adalah satu trend baru yg harus diikut. Rakyat England juga mengikut kebiasaan Ratu Lizzy yang suka sapu kapur pada seluruh muka untuk tutup kulitnya yang berkedut dan rosak.

Cuba anda bayangkan…keterangan-keterangan yang saya berikan ini tentu bertentangan dengan filem-filem yang anda pernah tonton bukan? Masih lagi nak berbangga dengan tamadun barat yang jijik dan pengotor ini?

Sistem perparitan konon…sistem peparitan di England hanya wujud pada abad ke 19 yakni sekitar tahun 1850-an tepat dengan zaman kemasukan british ke tanah melayu itupun sebab peristiwa THE GREAT STINKS. Kalau saya ada masa itu saya akan kata kat depa ‘eleh baru belajar buat longkang dah pandai nak kata orang melayu pengotor dan tak bertamadun’.

Bacaan Lanjut:

A Brief History of Toilets (http://content.time.com/time/health/article/0,8599,1940525,00.html)

London’s ‘Great Stink’ and Victorian Urban Planning (http://www.bbc.co.uk/history/trail/victorian_britain/social_conditions/victorian_urban_planning_04.shtml)

The Great Stink of Paris and the Nineteenth-Century Struggle against Filth and Germs by David S Barnes ~ perfume books (http://www.nstperfume.com/2010/07/23/the-great-stink-of-paris-and-the-nineteenth-century-struggle-against-filth-and-germs-by-david-s-barnes-perfume-books/)

Think Your City is Dirty? Try Living in 19th Century London. (http://www.apartmenttherapy.com/think-your-city-is-dirty-try-living-in-19th-century-london-npr-217301)

The filthy, stinking truth (http://www.salon.com/2007/11/30/dirt_on_clean/)

Hanging Out at La Morgue in 19th Century Paris
(https://www.geriwalton.com/hanging-out-at-la-morgue-in-19th-century-paris/)


Pertempuran Midway: Tamatnya Impian Jepun Menguasai Dunia

Dalam P3rang Dunia Kedua (WWII), kita telah sedia maklum di Asia ada kuasa besar yang bercita-cita melahirkan empayar terbesar dunia dengan teknologi ketenteraan paling ampuh ketika itu. Ya, kuasa besar itu adalah Jepun di fasa pemerintahan Maharaja Meiji.

Kita mengetahui Jepun mula menunjukkan taring dari Pearl Harbour pada 7 Disember 1941, di mana pangkalan tentera laut US mengalami kesengsaraan dari serangan hendap rombongan kapal p3rang diraja Jepun. Di sini Jepun mula bangga dan percaya kuasa Jepun mampu menandingi US dari segi ketenteraan. Bagi Jepun, ini adalah peluang terbaik untuk negara-negara Asia keluar dari genggaman Pihak Bersekutu (Allies).

6 bulan kemudian, iaitu pada tarikh 3 Jun 1942 Jepun sekali lagi melakukan invasi terhadap pangkalan tentera laut US seterusnya iaitu di pulau kecil (atoll) Midway. Jepun mempunyai cita-cita terhadap Lautan Pasifik iaitu menghalau segala pangkalan-pangkalan tentera laut US di seluruh Pasifik. Demi mencapai cita-cita ini, komander tentera laut diraja Jepun iaitu Isaroku Yamamoto mengadakan serbuan mengejut di Midway bagi mewujudkan lagi kegemilangan kedua selepas Pearl Harbor. Mengapa Jepun memilih Midway? Kerana Midway adalah barisan kehadapan tentera laut US. Jadi tidak hairanlah mengapa begitu ‘kamikaze’ Jepun mahu menyerang Midway.

Ada tiga buah strategi untuk Jepun melaksanakan invasi mengejut terhadap Midway. Pertama, adakan serangan udara oleh barisan hadapan kapal p3rang Carrier Aircraft Jepun iaitu Akagi, Kaga, Soryu, dan Hiryu yang diketuai oleh Timbalan Laksamana Chuichi Nagumo. Kedua, adakan serangan mengejut kapal p3rang dan tentera arahan Timbalan Laksamana Nobutake Kondo. Ketiga, apabila bantuan ketenteraan US bakal tiba dari Pearl Harbor, pasukan tentera laut Nagumo dan Yamamoto bersedia menyerang hendap tentera bantuan US yang menunggu di 600 batu dari Midway. Inilah perancangan rahsia Jepun yang mereka harap tiada kebocoran dari pihak tertentu.

Namun malangnya US telah mengesan tindak tanduk Jepun. Para penganalisi kod tentera US memecahkan kod komunikasi Jepun seminggu sebelum Pertempuran Midway. US mengetahui Jepun bakal menyerang di kawasan Pasifik, lebih tepat di lokasi mereka gelar sebagai ‘AF’. Untuk memastikan bahawa lokasi ‘AF’ itu adalah Midway, tentera laut US menghantar mesej palsu dan mesej itu direspon oleh Jepun dan operator radio Jepun menghantar mesej berkaitan ‘AF’. Maka benarlah bahawa lokasi ‘AF’ adalah Midway.

Armada tentera laut diraja Jepun begitu luas dan bertebaran, jadi Yamamoto harus mengatur strategi invasi kepada anak buah melalui radio. Perkara ini menguntungkan US kerana keupayaan mereka memecah kod komunikasi membolehkan mereka mendengar segala perancangan Jepun dan bila tarikhnya Jepun menyerang. Laksamana Chester W. Nimitz, ketua komandan pasukan tentera Pasifik US merancang plot untuk membalas serangan Jepun melalui informasi mereka peroleh.

Masuk 3 Jun 1942, bermulanya invasi Jepun dengan kapal-kapal p3rang agung mereka menyerang Midway. US memulakan serangan pertama mereka dengan menghantar pasukan kapal terbang pengebom iaitu B-17 Flying Fortess, menyerang armada Kongo yang US sangkakan bahawa armada itu adalah armada utama Jepun.

B-17 sekali lagi menyerang kedua kali terhadap armada hadapan Jepun, namun gagal juga mengebom armada utama. Manakala Nagumo menyerang seperti apa mereka rancangkan: menghantar 108 buah kapal terbang p3rang dari kapal Aircraft Carrier Akagi, Kaga, Soryu, dan Hiryu menyerang Midway. Serangan pertama Jepun menyebabkan kerosakan teruk pada pangkalan US namun ia terhenti pada 7 malam. Jadi pertahanan pangkalan US masih berfungsi walaupun teruk dikerjakan oleh keempat-empayar kapal p3rang Aircraft Carrier hadapan Jepun.

Tidak lama kemudian, kapal terbang p3rang US memulakan serangan seterusnya terhadap keempat-empat kapal p3rang Aircraft Carrier Jepun itu tapi gagal lagi. Semasa kapal terbang diisi peluru untuk serangan seterusnya, tentera pemantau Jepun mengesan kehadiran beberapa buah kapal p3rang US termasuk kapal Aircraft Carrier Yorktown yang nyawa-nyawa ikan akibat dihentam teruk Jepun pada p3rang lepas. Nagumo mengubah strategi p3rang dengan menghantar kapal terbang p3rang yang baru diisi peluru menyerang habis-habisan armada US yang berada di timur Midway.

Sedang leka Jepun menyerang armada Yorktown, gerombolan kapal terbang p3rang US bernama Devastator yang dilepaskan dari kapal p3rang Aircraft Carrier Enterprise dan Hornet menyerang kapal p3rang Jepun. Namun serangan Devastator gagal kerana ditembak oleh kapal terbang Fighter Zero. Jalan terakhir US adalah menghentam kapal p3rang Aircraft Carrier Jepun dengan tembakan peluru oleh kapal p3rang mereka. Strategi itu berjaya dengan terbakarnya kapal p3rang Akagi, Kaga, dan Soryu kerana ketiga-tiga kapal lambat sediakan kapal terbang mereka untuk serangan seterusnya.

Hanya kapal p3rang hadapan Jepun yang terakhir, Hiryu melakukan serangan terakhir kepada kapal p3rang Yorktown. Kemudian Hiryu terbakar setelah diserang bertalu-talu oleh kapal terbang pengebom dari Enterprise, Hornet, dan Yorktown.

Terbakarnya kapal p3rang hadapan Jepun itu maka berakhir serangan Jepun kepada Midway pada 4 Jun. Walaupun berakhir, tentera US masih menyerang saki-baki kapal perang Jepun selama 2 hari. Kapal Destroyer US iaitu USS Hamman melindungi Yorktown yang hampir musnah dalam operasi penyelamat namun pada 6 Jun datang 6 buah kapal selam Jepun menembak kedua-dua kapal p3rang US itu sehingga tenggelam.

Pada 6 Jun itu juga Yamamoto mengarahkan anak buahnya berundur. Maka berakhirnya Pertempuran Midway. Jepun kehilangan 3000 orang tentera, 300 buah kapal terbang p3rang, sebuah kapal Heavy Cruiser dan 4 buah kapal Aircraft Carrier utama Jepun. Manakala US hanya kehilangan kapal p3rang Yorktown dan Hamman, 145 buah kapal terbang p3rang, dan 360 orang penjawat khidmat p3rang.

Melihat keputusan Pertempuran Midway, US semestinya menang berterima kasih kepada nasib baik menyebelahi US. Manakala Jepun tidak lagi berimpian meluaskan jajahan di Pasifik dan hanya mengukuhkan pertahanan sepanjang WWII berlangsung. Pertempuran ini juga memberi semangat lagi kepada US untuk melemahkan moral Jepun setelah Pasifik kembali dikuasai Pihak Bersekutu.

RUJUKAN:

Barde, Robert E. (December 1983). “Midway: Tarnished Victory”. Military Affairs. 47

Isom, Dallas Woodbury (2007). Midway Inquest: Why the Japanese Lost the Battle of Midway. Bloomington, Indiana: Indiana University Press.

Miller, Donald L. (2001). The Story of World War II. New York: Simon & Schuster.


Thanksgiving Day: Festival Kesyukuran Warga Barat

Hari Kesyukuran atau dikenali dengan nama ‘Thanksgiving Day’ ialah perayaan kebangsaan yang disambut oleh warga negara-negara Barat seperti AS, Kanada, Grenada, dan Liberia. Perayaan ini disambut bagi mensyukuri dan menghargai pengorbanan kepada rezeki tuaian sepanjang setahun.

Perayaan ini lebih kurang macam festival menuai yang disambut oleh kaum-kaum Asia. Hari Kesyukuran biasanya disambut pada hari Isnin kedua dalam bulan Oktober di Kanada dan hari Khamis keempat dalam bulan November di AS dan negara-negara Barat lain.

Dalam budaya sambutan warga AS, labu dan ayam belanda adalah jamuan utama Hari Kesyukuran. Sebab itulah ayam belanda begitu sinonim dengan perayaan ini.

SEJARAH HARI KESYUKURAN

Sejarahnya bermula dari tradisi orang Inggeris yang mengamalkan doa dan melakukan upacara kesyukuran selepas musim menuai. Kemudian budaya ini dibawa ke America Utara ketika berlaku Reformasi Protestant.

Tradisi kesyukuran ini dimulakan ketika zaman pemerintahan raja Inggeris bernama Henry VIII. Sebelum tahun 1536 terdapat cuti umum gereja sebanyak 95 hari dan 52 hari cuti pada hari Ahad di mana warga Inggeris harus pergi ke gereja untuk menunaikan ibadah. Kemudian gereja-gereja Inggeris mengalami reformasi sehingga cuti umum gereja dikurangkan sehingga 27 hari.

Walau bagaimanapun, golongan Puritan dari gereja Anglican menuntut supaya menghapuskan kesemua cuti umum gereja. Dari sini, nama-nama cuti umum diubah kepada nama ‘Days of Fasting’ dan ‘Days ofThanksgiving’. Days of Fasting adalah cuti umum untuk penganut Kristian berpuasa sebagai tanda hukuman Tuhan dari bencana dan korupsi, manakala Days of Thanksgiving ialah cuti umum untuk mereka mensyukuri nikmati tuaian dan rezeki dari Tuhan.

HARI KESYUKURAN DI KANADA DAN AS

Terdapat 2 versi sejarah pembawaan budaya sambutan Hari Kesyukuran di benua Amerika iaitu: Amerika Syarikat (AS) dan Kanada. Menurut sesetengah sejarahwan Kanada, pelayar England bernama Martin Frobisher ialah warga England yang bertanggungjawab membawa sambutan Hari Kesyukuran pada tahun 1578, ketika dalam usaha membina Laluan Barat Laut di utara Kanada. Namun ada antara sejarahwan menyatakan bahawa asal-usul pembawaan sambutan Hari Kesyukuran ke Kanada tidak jelas.

Selain kedua-dua pendapat ini, pendapat ketiga juga dibentangkan dengan mengandaikan bahawa pendahulu kepada budaya tersebut dari penduduk kaum Perancis yang menetap di New France pada abad ke-17 Masihi. Dikatakan warga Perancis ini menyambut festival pada akhir musim menuai dan teruskan perayaan sepanjang musim sejuk dengan berkongsi jamuan dengan kaum asal sana.

Selepas tahun 1700, sambutan Hari Kesyukuran pada lewat musim luruh telah menjadi kebiasaan. Imigran-imigran Eropah lain seperti Ireland, Scotland, dan Jerman juga menyambut Hari Kesyukuran mengikut budaya masing-masing. Imigran British juga tidak ketinggalan amalkan sambutan ini setelah bermigrasi dari AS.

Pada tahun 1859, kerajaan Provinces of Canada mengisytiharkan Hari Kesyukuran sebagai hari cuti umum untuk warga Kanada fokus beribadah kepada Tuhan. Masuk 9 Oktober 1879, Gabenor Jeneral Kanada bernama Marquis of Lorne mengisytiharkan tarikh 6 November sebagai tarikh rasmi Hari Kesyukuran. Walau bagaimanapun, Kanada tetap mengikut sistem Isnin kedua bulan Oktober untuk menetap tarikh perayaan mereka.

Di AS pula, tradisi sambutan perayaan ini terawal dicatat pada tahun 1619 oleh warga wilayah Virginia. Pada 4 Disember 1619, koloni Inggeris merentasi Sungai James menggunakan kapal Dan memulakan penempatan di Virginia. Kemudian mereka mengadakan festival sempena penempatan Virginia mereka ini. Dari sinilah generasi warga Virginia memperingati penempatan awal moyang mereka dengan mengadakan Hari Kesyukuran.

Terdapat juga keluarga Inggeris Kristian dari kumpulan Pilgrim dan Puritan bermigrasi ke AS pada 1620-an dan 1630-an. Mereka juga membawa budaya Hari Kesyukuran dalam komuniti New England. Keluarga kumpulan Pilgrim dan Puritan ini menyambut perayaan dengan memberikan sumber makanan kepada kaum asal terdekat seperti Wampanoags dan Patuxet bagi menempuh musim sejuk. Namun mereka mahukan balasan budi iaitu mendapatkan perlindungan dari kaum asal yang bermusuh iaitu Narragansett.

Maka, New England dikatakan wilayah pertama menyambut Hari Kesyukuran berkat kehadiran keluarga Pilgrim dan Puritan yang menetap di kota Plymouth dan Boston. Pada ketika itu, ketua sivil biasanya menganjurkan Hari Kesyukuran Plymouth dan Boston.

Banyak konflik tentang siapakah yang mengasaskan Hari Kesyukuran sehingga melibatkan ahli politik namun pada tahun 1863, presiden Abraham Lincoln mengisytiharkan Hari Kesyukuran sebagai cuti umum AS dan pada tahun 1941, sistem hari Khamis keempat bulan November dijadikan rujukan untuk penetapan perayaan AS ini.

Kini, Hari Kesyukuran menjadi hari mensyukuri nikmat dunia bagi warga Kristian seluruh dunia dengan mengadakan jamuan besar dan beribadah di gereja.

RUJUKAN:

Baker, James W. (2009). Thanksgiving: The Biography of an American Holiday. UPNE.

Colman, Penny (2008). Thanksgiving: The True Story. Macmillan.

Hillstrom, Laurie Collier (2007). The Thanksgiving Book: A Companion to the Holiday Covering Its History,

Lore, Traditions, Foods, and Symbols, Including Primary Sources, Poems, Prayers, Songs, Hymns, and Recipes : Supplemented by a Chronology, Bibliography with Web Sites, and Index. Omnigraphics.